**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Νοεμβρίου 2019, ημέρα Παρασκευή και ώρα 9.45΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Φορολογική μεταρρύθμιση με αναπτυξιακή διάσταση για την Ελλάδα του αύριο».(2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, o Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Επίσης, παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Βασίλειος Καμπάνης, πρόεδρος Πανελλήνιας Ομοσπονδίας Φοροτεχνικών Ελευθέρων Επαγγελματιών (Π.Ο.Φ.Ε.Ε.), Μιχαήλ Μητσόπουλος, διευθυντής Τομέα Επιχειρηματικού Περιβάλλοντος και Ρυθμιστικών Πολιτικών ΣΕΒ, Θεόδωρος Σπυρόπουλος, διευθύνων σύμβουλος Ένωσης Ελληνικών Εταιρειών Χρηματοδοτικής Μίσθωσης (ΕΕΕΧΜ) (Leasing), Χαρίλαος Αλαμάνος, πρόεδρος Σώματος Ορκωτών Ελεγκτών Λογιστών (Σ.Ο.Ε.Λ.), Βασίλειος Μαυρόγενης, αναπληρωτής γενικός γραμματέας Ένωσης Πλοιοκτητών Σκαφών Τουρισμού (ΕΠΕΣΤ), Δημήτριος Ζάννες, μέλος Δ.Σ. Ένωσης Παράκτιων Αλιέων Ελλάδος, Παντελής Πατενιώτης, γενικός διευθυντής Πανελλήνιου Συνδέσμου Διογκωμένης Πολυστερίνης, Στέφανος Παλλαντζάς, πρόεδρος Ελληνικού Ινστιτούτου Παθητικού Κτιρίου, Γεώργιος Βασιλάκης, πρόεδρος Συνδέσμου Εισαγωγέων Αντιπροσώπων Αυτοκινήτων και Δικύκλων (ΣΕΑΑ) και Βασίλειος Θεοτοκάτος, πρόεδρος Ανώτατης Συνομοσπονδίας Πολυτέκνων Ελλάδος (ΑΣΠΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Γεώργιος Αμανατίδης, Γεώργιος Αμυράς, Σάββας Αναστασιάδης, Τσαμπίκα (Μίκα) Ιατρίδη, Σταύρος Καλογιάννης, Σταύρος Κελέτσης, Ζωή (Ζέττα) Μακρή, Χαράλαμπος (Μπάμπης) Παπαδημητρίου, Θεόδωρος Ρουσόπουλος, Ιωάννης Τραγάκης, Τρύφων Αλεξιάδης, Ιωάννης Γκιόλας, Αλέξανδρος Τριανταφυλλίδης, Αθανάσιος Παπαδόπουλος, Αικατερίνη Παπανάτσιου, Αλέξανδρος Φλαμπουράρης, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζεται η επεξεργασία και εξέταση του σχεδίου νόμου του Υπουργείου Οικονομικών «Φορολογική μεταρρύθμιση με αναπτυξιακή διάσταση για την Ελλάδα του αύριο».

Είναι η δεύτερη συνεδρίαση. Περνάμε στην ακρόαση των εξωκοινοβουλευτικών προσώπων. Θα δίνω το λόγο στους εκπροσώπους των φορέων που βρίσκονται μέσα στην αίθουσα για τρία λεπτά. Ο καθένας θα κάνει την εισήγησή του και από εκεί και πέρα θα προχωρήσουμε σε ερωτήσεις, όπου οι Εισηγητές των Κομμάτων και οι συνάδελφοι Βουλευτές, μπορούν να ρωτήσουν τις κυρίες και κυρίους εκπροσώπους που παρευρίσκονται.

Το λόγο έχει ο κ. Βασίλειος Καμπάνης, Πρόεδρος Πανελλήνιας Ομοσπονδίας Φοροτεχνικών Ελευθέρων Επαγγελματιών (Π.Ο.Φ.Ε.Ε.).

**ΒΑΣΙΛΕΙΟΣ ΚΑΜΠΑΝΗΣ (Πρόεδρος Πανελλήνιας Ομοσπονδίας Φοροτεχνικών Ελευθέρων Επαγγελματιών (Π.Ο.Φ.Ε.Ε.)):** Καλημέρα, κύριε Πρόεδρε.

Θα με συγχωρήσετε για το γρήγορο της υπόθεσης, γιατί είναι πολλά και πρέπει να τα προλάβω σε μικρό χρόνο.

Ο θεσμικός ρόλος της Π.Ο.Φ.Ε.Ε., είναι να επισημαίνει και να προτείνει και να απαιτεί λύση προς την κατεύθυνση της δημιουργίας ενός πιο δίκαιου, αποτελεσματικού φορολογικού συστήματος. Οι λογιστές φοροτεχνικοί είναι ο κλάδος που στην δύσκολη οικονομική συγκυρία τα τελευταία χρόνια, έχουν υπερβάλλει εαυτόν, ώστε να υλοποιείται η οποιαδήποτε δημοσιονομική πολιτική. Μέσα από τα γραφεία μας, εξυπηρετείται περίπου το 97% των ασφαλιστικών και εργατικών φορολογικών υποθέσεων.

Θετικά κρίνεται από την Π.Ο.Φ.Ε.Ε. το σύνολο του νομοσχεδίου και η φορολογική «ανάσα» που δίνεται στα φυσικά πρόσωπα και στις επιχειρήσεις, μέσα από το παρόν νομοσχέδιο. Είναι ίσως, το πρώτο νομοσχέδιο των τελευταίων ετών που δεν περιέχει διατάξεις νέων φόρων.

Ωστόσο, θεωρούμε ότι η μείωση του φορολογικού συντελεστή στο 9% στα φυσικά πρόσωπα στο πρώτο κλιμάκιο, πρέπει να ισχύσει από το τρέχον έτος 2019 και όχι από το επόμενο.

Πολλές από τις προτάσεις μας διαχρονικά, υλοποιούνται μέσα από αυτό το φορολογικό νομοσχέδιο. Βέβαια, εδώ δεν ήρθαμε να πούμε «πόσο καλά είναι τα πράγματα», αλλά τι θα θέλαμε ακόμα να περιέχει αυτό το φορολογικό νομοσχέδιο.

Για να πετύχει, οπωσδήποτε, αυτό το φορολογικό νομοσχέδιο, πρέπει να έχει διάταξη για καθιέρωση μαθήματος φορολογικής συνείδησης στα σχολεία, γιατί αλλιώς σε είκοσι χρόνια θα συζητάμε τα ίδια πράγματα. Θα πρέπει να κατοχυρωθεί και να θεσμοθετηθεί η ανεξαρτητοποίηση του επαγγέλματος του λογιστή φοροτεχνικού στα πλαίσια των ορκωτών ελεγκτών, για να μπορέσει να κάνει τη δουλειά του χωρίς πιέσεις.

Με την προϋπόθεση ότι η δημοσιονομική κατάσταση της χώρας το επιτρέπει, τι θα θέλαμε να δούμε: Περαιτέρω μείωση συντελεστών φορολόγησης φυσικών και νομικών προσώπων, αλλά και στη συνέχεια ασφαλιστικών εισφορών. Μείωση των υπέρογκων προστίμων στην καθημερινότητα του Έλληνα φορολογούμενου και των επιχειρήσεων. Διατήρηση του αφορολόγητου με επέκτασή του σε ελεύθερους επαγγελματίες και αυτοαπασχολούμενους. Περαιτέρω κατάργηση του τέλους επιτηδεύματος, εισφοράς αλληλεγγύης και ΕΝΦΙΑ. Μείωση του ποσοστού προκαταβολής φόρου των επιχειρήσεων σε συνδυασμό με άλλη πρόταση, παρακάτω, όπου κάποιος να μπορεί, εθελοντικά, να πληρώνει ένα ποσοστό στη διάρκεια του τρέχοντος έτους και να αφαιρείται ισόποσα από φόρο και προκαταβολή. Μείωση των εξόδων των τραπεζικών συναλλαγών. Λείπει η επιβράβευση των συνεπών επιχειρήσεων. Δεν είδαμε την προαναγγελθείσα αύξηση μεταφοράς ζημιάς από τα πέντε στα δέκα έτη. Επίσης δεν είδαμε διατάξεις αποφυγής μετανάστευσης των νέων επιστημόνων.

 Ηλεκτρονικά βιβλία. Υποχρεωτικά πρέπει να έχουμε ηλεκτρονική υπογραφή. Τα ηλεκτρονικά βιβλία θα πρέπει να δουλέψουν μέσα από τους λογιστές- φοροτεχνικούς, με μείωση ή και μηδενισμό των ορίων, του περιβόητου άρθρου 38, το οποίο αναφέρει ότι δεν χρειάζεται, υποτίθεται, λογιστής.

 Για τα πρόστιμα των εκπροθέσμων τροποποιητικών δηλώσεων. Πρέπει επιτέλους η διόρθωση να μην τιμωρείται. Για μισό λεπτό του ευρώ, υπάρχουν πρόστιμα των 250 και των 500 €. Πρέπει οπωσδήποτε να φύγουν τα «τρέλα» πρόστιμα των 2.500 ευρώ που είναι για «ψύλλου πήδημα». Ακόμη και ένα μπλοκάκι να χαθεί οι επιχειρήσεις επιβαρύνονται με 2.500 ευρώ πρόστιμο.

 Καθιέρωση ενός ακατάσχετου λογαριασμού χωρίς έξοδα παρακράτησης. Κατάργηση των αναχρονιστικών τεκμηρίων. Διόρθωση της «ζημιάς» που έχουν οι ατομικές επιχειρήσεις. Όταν μία ατομική επιχείρηση έχει ζημία και φορολογηθεί με τεκμήρια, χάνεται η ζημία. Ακόμη και ζημία ενός εκατομμυρίου μπορεί να χαθεί, αν φορολογηθεί η επιχείρηση για τα τεκμήρια έστω και ένα ευρώ.

 Πρέπει να εξυγιανθούν οι ισολογισμοί των επιχειρήσεων. Όπως εξυγιαίνονται οι ισολογισμοί του κράτους και των τραπεζών, πρέπει να έχουμε διάταξη για την εξυγίανση των ισολογισμών των επιχειρήσεων. Μπορεί να θεωρηθεί μέρισμα, να φορολογηθεί και να έχει και έσοδα το κράτος.

 Στη διάταξη για την ωφέλεια των νομικών προσώπων. Είναι πολύ σωστό το ξεκαθάρισμα, αλλά υπάρχει και η άλλη περίπτωση των επιχειρήσεων που έχουν υποστεί «κούρεμα» στα δάνειά τους. Αν δεν αλλάξει η διάταξη που λέει «μέχρι 31/12/2018» και να γίνει «εσαεί», κινδυνεύουν οι επιχειρήσεις αυτές, με το «κούρεμα» που θα γίνει από τις τράπεζες, να πληρώσουν φόρο και προκαταβολή την επόμενη χρονιά. Αυτό, μπορεί να εξαντλήσει τις επιχειρήσεις που είναι ήδη σε δυσμενή θέση.

 Δυνατότητα προπληρωμής ποσών φόρου εισοδήματος στη διάρκεια του φορολογικού έτους με ισόποση μείωση της προκαταβολής. Είναι αυτό που ανέφερα παραπάνω.

 Έχουμε καταθέσει υπόμνημα στο Προεδρείο που αναλύουμε αναλυτικά τις θέσεις μας επί του νομοσχεδίου. Έχουμε, επίσης, αναλυτική καταγραφή του πώς πρέπει να λειτουργήσουν τα ηλεκτρονικά βιβλία και η ηλεκτρονική τιμολόγηση, ούτως ώστε να επιτύχει αυτή η εξαγγελία. Θα πρέπει να τονίσουμε πάλι ότι όλα αυτά θα πρέπει να γίνουν μέσω των λογιστών.

 Σας ευχαριστώ πολύ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε πολύ.

 Είναι ενδιαφέροντα όλα αυτά τα οποία λέτε. Έχουμε πάρει το υπόμνημά σας, το οποίο θα δοθεί σε όλους τους συναδέλφους, έτσι ώστε να έχουν στα χέρια τους αναλυτικά τις προτάσεις. Επίσης, στη διάρκεια του διαλόγου μπορείτε, ενδεχομένως, να ξεκαθαρίσετε ορισμένα πράγματα.

 Το λόγο έχει ο επόμενος εκπρόσωπος-φορέας, ο κ. Μιχαήλ Μητσόπουλος, Διευθυντής Τομέα Επιχειρηματικού Περιβάλλοντος και Ρυθμιστικών Πολιτικών του ΣΕΒ.

 **ΜΙΧΑΗΛ ΜΗΤΣΟΠΟΥΛΟΣ (Διευθυντής Τομέα Επιχειρηματικού Περιβάλλοντος και Ρυθμιστικών Πολιτικών ΣΕΒ):** Ευχαριστώ, κύριε Πρόεδρε.

Ευχαριστούμε πολύ και από τον ΣΕΒ για την ακρόαση αυτή.

Το νομοσχέδιο αυτό σίγουρα περιλαμβάνει ορισμένες σημαντικές παρεμβάσεις με στόχο την δημιουργία ενός φορολογικού περιβάλλοντος φιλικού προς την επιχειρηματικότητα και ενθαρρυντικού στην προσέλκυση των επενδύσεων.

Θεσμοθετεί μεταξύ άλλων, μια σειρά από θετικά μέτρα που αποσκοπούν στην αναζωογόνηση της οικονομίας και αναφέρω πολύ γρήγορα:

Τη μείωση των βασικών συντελεστών σε κέρδη και μερίσματα, τις διατάξεις για την κινητοδότηση των στελεχών για την επιτυχία των επιχειρήσεων και ιδιαίτερα στις «start ups», τη βελτίωση για την αντιμετώπιση των παροχών προς τους εργαζόμενους (κάρτα διαδρομών, αυτοκίνητα κ.λπ.), την υπό όρους απαλλαγή των Νομικών Προσώπων από τον φόρο υπεραξίας μεταβίβασης τίτλων συμμετοχής που αποτελεί εναρμόνιση με σχετική ευρωπαϊκή Οδηγία, την εκλογίκευση των διατάξεων σε σχέση με την αλληλέγγυα ευθύνη έναντι των φορολογικών και ασφαλιστικών αρχών που εισάγει την Αρχή της Υπαιτιότητας, μια πολύ σημαντική παρέμβαση. Η ρητή αναφορά στο φορολογικό πιστοποιητικό και επίσης, ο ορισμός της ΕΛΤΕ ως Εποπτεύουσας Αρχής και αυτές είναι πολύ σημαντικές παρεμβάσεις, η πρόβλεψη για την έκδοση του Προτύπου Ηλεκτρονικού Τιμολογίου και τα θέματα χρήσης της, σίγουρα έπονται θέματα εδώ αλλά είναι ένα πολύ σημαντικό βήμα, η κατάργηση της εισφοράς του ν.128/1975 σε factoring και leasing η οποία ήταν ανοδική και ορθώς καταργείται, η αναβολή της επιβολής του Φ.Π.Α επί μία τριετία στον νεόδμητα κτίρια και μια σειρά άλλων μέτρων για την οικοδομή.

Γίνονται έτσι, παρεμβάσεις που φέρνουν το φορολογικό μας σύστημα πιο κοντά στις πρακτικές που εφαρμόζουν οι περισσότερες χώρες της Ε.Ε. και έτσι επίσης, αίρονται ορισμένες αναπτυξιακές στρεβλώσεις που εισήχθησαν τα τελευταία χρόνια.

Συνεπώς, θεωρούμε ότι γίνεται ένα πρώτο βήμα προς την κατεύθυνση ενός πιο ανταγωνιστικού φορολογικού πλαισίου στη χώρα μας, καθώς επίσης ότι ενθαρρύνονται οι επενδύσεις, ώστε να επιτευχθούν υψηλότεροι ρυθμοί ανάπτυξης και να δημιουργηθούν νέες ποιοτικές θέσεις εργασίας.

Επιπλέον θεωρούμε ότι υπάρχει μεγάλη επιτακτική ανάγκη για ακόμα μεγαλύτερες παρεμβάσεις που είναι απαραίτητο να θεσμοθετηθούν όσο το δυνατόν ταχύτερα. Ενδεικτικά αναφέρουμε:

Καταρχήν, την ουσιαστική ελάφρυνση της φορολογίας εισοδήματος αλλά και ασφαλιστικών εισφορών του προϊόντος της εργασίας για εργαζόμενους όσων εισοδηματικών κατηγοριών και ιδιαίτερα των στελεχών με εισοδήματα στα μεσαία φορολογικά κλιμάκια. Αυτοί είναι οι εργαζόμενοι που είναι ο πυρήνας του δυναμικού της ανάπτυξης, είναι αυτοί που έχουν φορολογηθεί επαχθώς για πολλά χρόνια και αρκετοί αυτών, ακριβώς γι' αυτό το λόγο έχουν μεταναστεύσει στο εξωτερικό, πηγαίνοντας την φορολογητέα ύλη αυτών και των οικογενειών τους στο εξωτερικό για τις επόμενες δεκαετίες. Μια μεγάλη απώλεια για τη χώρα.

Η επέκταση του χρόνου συμψηφισμού φορολογικών ζημιών με μελλοντικά κέρδη από πέντε μόλις χρόνια που είναι σήμερα, σε χωρίς χρονικό περιορισμό, όπως ισχύει στη συντριπτική πλειοψηφία των κρατών της Ε.Ε.. Είναι η βασική αρχή της ενδυνάμωσης της φορολογικής συνείδησης και δικαιοσύνης, αλλά και απαραίτητο εργαλείο για τις μακροπρόθεσμες επενδύσεις.

Η οριζόντια εφαρμογή του συστήματος των υπέρ αποσβέσεων προκειμένου να επιταχυνθούν οι απαραίτητες παραγωγικές επενδύσεις για την προσαρμογή των επιχειρήσεων στην τέταρτη βιομηχανική επανάσταση, αλλά και να περιοριστεί το επενδυτικό κενό που δημιουργήθηκε στα χρόνια της κρίσης.

Η απομάκρυνση φορολογικών αντικινήτρων στην παραγωγή, όπως ο ειδικός φόρος κατανάλωσης στην ηλεκτρική ενέργεια για βιομηχανική χρήση, τον ψηφιακό μετασχηματισμό όπως είναι υψηλότατος, έξι στις επικοινωνίες, καθώς και ο παράλογα υψηλός Φ.Π.Α στις εγχώριες μεταφορές επιβατών.

Η βελτίωση, τέλος, έγινε ήδη μια αναφορά από τον προλαλήσαντα, του φορολογικού χειρισμού διαγραφών στα πλαίσια προ-πτωχευτικών διαδικασιών και αναδιαρθρώσεων δανείων, όπως σωστά ειπώθηκε εδώ πάμε να σώσουμε επιχειρήσεις, είναι ένα θέμα το οποίο θα θέσει εκ νέου ο ΣΕΒ στα πλαίσια επικείμενων αλλαγών στο πτωχευτικό δίκαιο.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Σπυρόπουλος.

**ΘΕΟΔΩΡΟΣ ΣΠΥΡΟΠΟΥΛΟΣ (Διευθύνων Σύμβουλος Ένωσης Ελληνικών Εταιρειών Χρηματοδοτικής Μίσθωσης (ΕΕΕΧΜ):** Ευχαριστώ, κύριε Πρόεδρε.

Οι εταιρείες του Κλάδου Χρηματοδοτικών Μισθώσεων (Leasing), θεωρούν σωστή την προτεινόμενη νομοθετική ρύθμιση για κατάργηση της εισφοράς του ν.128/1975, για τους κάτωθι λόγους:

Το δημοσιονομικό όφελος ανέρχεται σε 13 εκατ. € ετησίως από τις Leasing και με πολύ συντηρητική εκτίμηση, με μείωση της τάξης του 20% της παραγωγής των εταιριών Χρηματοδοτικών Μισθώσεων, μόνο και μόνο από το Φ.Π.Α το ελληνικό δημόσιο θα χάσει 14 εκατ. €. Άρα, θεωρούμε ότι η κατάργηση είναι προς τη σωστή κατεύθυνση.

Επιπλέον, θα προκαλέσει αύξηση του κόστους χρηματοδότησης των επιχειρήσεων με σημαντική επίπτωση στις μικρομεσαίες επιχειρήσεις και θα επέφερε σημαντικό πλήγμα στον αναπτυξιακό χαρακτήρα του θεσμού της χρηματοδοτικής μίσθωσης και της ανταγωνιστικότητας της ελληνικής οικονομίας.

Επίσης, οι Εταιρείες Χρηματοδοτικής Μίσθωσης θα είναι μη ανταγωνιστικές, σε σχέση με τις άλλες χώρες της Ε.Ε.. Αυτό, θα προκαλούσε «συρρίκνωση» του κλάδου με κίνδυνο απορρόφησης από τις μητρικές εταιρείες των εταιριών leasing ή τις τράπεζες και θα προκαλούσε αύξηση της ανεργίας.

Ήδη, μεγάλη συστημική τράπεζα απορρόφησε εταιρεία factoring, με αποτέλεσμα να χάσει το ελληνικό δημόσιο τη φορολογία εισοδήματος που είναι 3 εκατ.€.

Επιπλέον, οι Εταιρίες Χρηματοδοτικών Μισθώσεων καταβάλλουν στο ελληνικό δημόσιο, σε ετήσια βάση, 100 εκατ.€ περίπου, σε φόρους: Φ.Π.Α 77 εκατ.€, ΕΝΦΙΑ 26 εκατ.€ και άλλους φόρους 0,8 πλέον φορολογία εισοδήματος. Αν απορροφηθούν από τις τράπεζες, σημαντικό κομμάτι από τα έσοδα, που ανέφερα, για το ελληνικό δημόσιο θα χαθούν.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Αλαμάνος.

**ΧΑΡΙΛΑΟΣ ΑΛΑΜΑΝΟΣ (Πρόεδρος Σώματος Ορκωτών Ελεγκτών Λογιστών (Σ.Ο.Ε.Λ.)):** Κύριε Υπουργέ, κύριοι Βουλευτές, κυρίες και κύριοι, καλή σας ήμερα και ευχαριστώ για την πρόσκληση.

Το νομοσχέδιο είναι προς τη σωστή κατεύθυνση. Ίσως, για πρώτη φορά μέσα στην κρίσιμη δεκαετία δίνεται μία «ανάσα» αισιοδοξίας στον συνεπή φορολογούμενο πολίτη. Νομίζω ότι είναι το πρώτο νομοσχέδιο με φοροελαφρύνσεις είτε μεγάλες, είτε μικρές.

Εκτιμώ ότι το συγκεκριμένο νομοσχέδιο θα φέρει περισσότερα έσοδα στο Δημόσιο και θα διευρυνθεί η φορολογική βάση. Ακόμη δεν έχει ψηφιστεί το νομοσχέδιο και νέοι συνάδελφοι με ρωτούν αν μπορούν να κάνουν έναρξη. Αυτό δίνει και φορολογικά έσοδα και ασφαλιστικές εισφορές.

Εκτιμώ ότι την κρίσιμη δεκαετία, πέρα από τα οικονομικά δεδομένα, συνετέλεσαν και δύο παράγοντες ακόμη για να μπούμε στην κρίση: η αρνητική ψυχολογία και η αναξιοπιστία. Εκτιμώ ότι αυτοί οι δύο παράγοντες αν ανακτηθούν θα βοηθήσουν στο να βγούμε από την κρίση.

Σε ό,τι αφορά στο άρθρο 37 του νομοσχεδίου, που προβλέπει τη μεταφορά των αρμοδιοτήτων για πρόστιμα και προσαυξήσεις στην Επιτροπή Λογιστικής Τυποποίησης και Ελέγχων. Το 2010, με το ν. 3842 καθιερώθηκε το Φορολογικό Πιστοποιητικό. Τι ήταν το Φορολογικό Πιστοποιητικό; Οι ορκωτοί λογιστές έκαναν υποχρεωτικά στις εταιρείες διαχειριστικό έλεγχο, περίπου σε 4.500, και οι εταιρείες ήταν υποχρεωμένες να υποστούν έλεγχο και για Φορολογικό Πιστοποιητικό.

Με το ν. 1159/2011 καθιερώθηκε η διαδικασία των φορολογικών ελέγχων και επανέλεγχων. Δεν άφησε το Δημόσιο τους ελέγχους μόνο στους ορκωτούς λογιστές. Είχε το δικαίωμα να κάνει επανέλεγχο σε δείγμα και για τα πρόστιμα και για τις προσαυξήσεις.

Αυτό, λοιπόν, λειτούργησε από το 2011 μέχρι το 2015, με συνέπεια να φέρει έσοδα στο Δημόσιο. Είχε και δύο, ακόμη, συνέπειες. Πρώτον, αντί ο φορολογικός έλεγχος να γίνεται μετά από πέντε και δέκα χρόνια ή να παραγράφεται, μέσα στο εξάμηνο που έκαναν οι ορκωτοί λογιστές διαχειριστικό έλεγχο, αμέσως μετά τη λήξη της χρήσης, γινόταν και ο έλεγχος για Φορολογικό Πιστοποιητικό.

Δεύτερον, οι εταιρίες, επειδή το Φορολογικό Πιστοποιητικό μεταβιβαζόταν στην Ανεξάρτητη Αρχή Δημοσίων Εσόδων, προσαρμόζονταν στις υποδείξεις των ορκωτών και αυξάνονταν τα έσοδα.

Έχει κάνει μία μελέτη η Επιτροπή Λογιστικής Τυποποίησης και Ελέγχων, που δείχνει ότι στην τετραετία η φορολογική βάση αυξήθηκε, περίπου, ενάμισι δις.

Το 2016, με το ν. 3842 το Πιστοποιητικό έγινε υποχρεωτικό. Παλαιότερα, αν η επιχείρηση επιθυμούσε, έπαιρνε Φορολογικό Πιστοποιητικό, αν δεν επιθυμούσε δεν έπαιρνε.

Το 2017 με τον ν. 4449 με την ενσωμάτωση της κοινοτικής οδηγίας για έλεγχο στην εσωτερική νομοθεσία, προβλέφθηκε στη νομοθεσία ότι, όλες αυτές οι αρμοδιότητες για πρόστιμα, προσαυξήσεις, εποπτεία κ.τ.λ. μεταφέρονταν στην Επιτροπή Λογιστικής Τυποποίησης και Ελέγχων.

Από εδώ από αυτό το βήμα εγώ είχα επισημάνει τότε ότι, για μία πράξη δύο ανεξάρτητες αρχές, μπορεί να πάρεις ένα πρόστιμο. Δηλαδή και η ΑΑΔΕ και η ΕΛΤΕ και έπρεπε βάσει του νόμου και της οδηγίας αυτές οι αρμοδιότητες να μεταφερθούν στην Επιτροπή Λογιστικής Τυποποίησης και Ελέγχων .

Με το συγκεκριμένο άρθρο 37, αυτή η διαδικασία γίνεται, μεταφέρεται δηλαδή, η επιβολή προστίμων και η αρμοδιότητα για την εποπτεία και τον έλεγχο, στην Επιτροπή Λογιστικής Τυποποίησης και Ελέγχων.

Σας ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ. Από την Ένωση Πλοιοκτητών Σκαφών Τουρισμού (ΕΠΕΣΠ) θα τοποθετηθεί ο Αναπληρωτής Γενικός Γραμματέας κ. Βασίλειος Μαυρογένης.

**ΒΑΣΙΛΕΙΟΣ ΜΑΥΡΟΓΕΝΗΣ (Αναπληρωτής Γενικός Γραμματέας Ένωσης Πλοιοκτητών Σκαφών Τουρισμού (ΕΠΕΣΠ)):** Ευχαριστούμε για την πρόσκληση. Εμείς σήμερα δυστυχώς, βρισκόμαστε εδώ προκειμένου να συζητήσουμε το άρθρο 58 και τις ρυθμίσεις θεμάτων φορολογίας πλέον δεύτερης κατηγορίας του νόμου 27 του 1975.

Για εμάς και πάλι, υπάρχει μια αύξηση επιπλέον στους φόρους, το οποίο για εμάς έχει καταντήσει ένα συνηθισμένο και μια μόνιμη συζήτηση κάθε φορά που βρισκόμαστε εδώ. Πέρυσι είχαμε νέους φόρους, φέτος ερχόμαστε να αυξήσουμε πάλι τον συγκεκριμένο φόρο.

θα θέλαμε επιτέλους, να βρεθούμε εδώ προκειμένου να συζητήσουμε την μείωση των φόρων όπως γίνεται και στους υπόλοιπους κλάδους και όχι τις περαιτέρω αυξήσεις. Άλλωστε, ακόμα και σε αυτά τα δύσκολα χρόνια έχουμε συνεισφέρει και συνεισφέρουμε βάσει των επίσημων στοιχείων του 2018 του ΙΝΣΕΤΕ, το 1,1% του ΑΕΠ.

Ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε. Περνάμε στον κ. Δημήτριο Ζάννε μέλος Δ.Σ. της Ένωσης Παράκτιων Αλιέων Ελλάδος.

**ΔΗΜΗΤΡΙΟΣ ΖΑΝΝΕΣ (Μέλος του Δ.Σ. της Ένωσης Παράκτιων Αλιέων Ελλάδος):** Καλημέρα σας. Ευχαριστούμε κατ’ αρχάς όσους συνέβαλαν στο να βρεθούμε σήμερα εδώ διότι, φαίνεται ότι αλλάζει εντελώς ο τρόπος φορολόγησής μας και έτσι για να εκφράσω και ένα μικρό παράπονο αυτό έγινε χωρίς να έχουμε καμία πρότερη ειδοποίηση, χωρίς να είναι στην διαβούλευση και ελπίζουμε να είναι προς το καλύτερο. Αν και διακρίνουμε ένα ομιχλώδες τοπίο και ο λόγος που θέλουμε να θέσουμε κάποια ερωτήματα, να δούμε, να ξεκαθαρίσουμε τελικά αυτό μας συμφέρει ή όχι.

Στον λίγο χρόνο που είχαμε είδαμε ότι φαίνεται από το τέλος που επιβάλλεται πλέον στα αλιευτικά σκάφη, να προσδοκάται ένα ποσό των 4.000.200 ευρώ. Σύμφωνα με τους πίνακες και τα στοιχεία της ΕΛΣΤΑΤ για τον στόλο, κάτι τέτοιο δεν προκύπτει, τουλάχιστον σας λέω από τον λίγο χρόνο που είχαμε να το επεξεργαστούμε.

Αρχίζουν να γεννώνται ερωτήματα. Θα συνεχίσουμε να είμαστε στο ίδιο καθεστώς φορολογίας συν το τέλος που προτείνετε; Επίσης, μέχρι τώρα έχουμε δύο ταχύτητες φορολόγησης των αλιέων. Έχουμε τους άνω των 20 κόρων, οι οποίοι φορολογούνται με πολύ χαμηλό ποσοστό, ενδεικτικά ένα σκάφος μέσης αλιείας, το οποίο έχει δεκάδες και εκατοντάδες ευρώ κέρδη φορολογείται με 77 ευρώ. Αντίθετα, ένα μικρό αλιευτικό φορολογείται με την κλίμακα ως αγροτικό εισόδημα. Ναι μεν υπάρχει έκπτωση φόρου αν την ξεπεράσει, όμως, φορολογείται κανονικά.

Θα συνεχίσουμε, λοιπόν, να υπάρχουμε στο ίδιο καθεστώς;

Σύμφωνα με το νομοσχέδιο, οι άνω των 20 κόρων παραμένουν στο ίδιο καθεστώς φορολόγησης. Απλά, μηδενίζεται ο φόρος τους. Το ίδιο θα συμβεί και με τα μικρότερα σκάφη; Με τα παράκτιας αλιείας σκάφη; Θα συνεχίσουμε να είμαστε στο ίδιο καθεστώς;

Επίσης, εάν διατηρηθεί το τέλος επιτηδεύματος ως έχει συν το τέλος για τα αλιευτικά σκάφη, τότε μιλάμε για αύξηση φορολογίας.

Αυτά, λοιπόν, επειδή μιλάμε για έναν κλάδο που περνάει πολύ δύσκολα τα τελευταία χρόνια. Θα πρέπει να αναγνωρίσουμε και την εθνική σημασία που επιτελεί, ειδικά στα απομακρυσμένα νησιά. Θα πρέπει να δείξουμε μια ιδιαίτερη προσοχή και να δούμε πώς μπορούμε να ελαφρύνουμε αυτούς τους ανθρώπους και όχι να τους επιβαρύνουμε περισσότερο.

Επίσης, να σας πω ό,τι αυτή τη στιγμή βρισκόμαστε εκπρόσωποι της Ένωσης, δυστυχώς ο Πρόεδρος μας δεν μπόρεσε να παραστεί. Το γνωστικό αντικείμενο του Προέδρου μας είναι τα οικονομικά, έχει τελειώσει το Τ.Ε.Ι. λογιστικής και θα μπορούσε να εκφράσει καλύτερα τις απορίες μας. Δυστυχώς, ο Πρόεδρος είναι στην Κάλυμνο και αυτή την στιγμή ψαρεύει στα Ίμια. Αυτό το αναφέρω για να καταλάβετε γιατί ακριβώς μιλάμε.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Πατενιώτης, Γενικός Διευθυντής Πανελλήνιου Συνδέσμου Διογκωμένης Πολυστερίνης.

**ΠΑΝΤΕΛΗΣ ΠΑΤΕΝΙΩΤΗΣ (Γενικός Διευθυντής Πανελλήνιου Συνδέσμου Διογκωμένης Πολυστερίνης):** Ευχαριστώ, κ. Πρόεδρε. Με δεδομένη την απραξία των τελευταίων ετών στα θέματα ενεργειακής αναβάθμισης των κτιρίων και της εξοικονόμησης ενέργειας, καθώς επίσης και με δεδομένη την κρίση στον τομέα των κατασκευών γενικά, πιστέψαμε ότι ένα μέτρο της φορολογικής ελάφρυνσης, κατά 40%, θα βοηθούσε στο να αναστηθεί όλη η βιομηχανία των κατασκευών στη χώρα μας.

Όπως γνωρίζετε πολύ καλά σε όλη την Ευρώπη αυτή την στιγμή, στις κατασκευές λειτουργούν μακράς κλίμακας ανακαινίσεις-ενεργειακές αναβαθμίσεις. Εμείς, αυτή τη στιγμή, έχοντας ως δεδομένο ότι υπάρχει τεράστια παραοικονομία από τον βορρά υλικών συστημάτων και υπηρεσιών, τα οποία δεν φέρουν πιστοποίηση, είναι επικίνδυνα για την υγεία και την σωματική ακεραιότητα, υλικά τα οποία, όπως, αντιλαμβάνεστε, δεν υπόκεινται σε κανέναν έλεγχο, απλά και μόνο έρχονται στην χώρα μας. Από την στιγμή που εισαχθούν στις ελληνικές αποθήκες, τα δελτία αποστολής, πιστοποιητικά και τα λοιπά σχίζονται, εξαφανίζονται. Έτσι, έχουν την ιδιότητα να μπαίνουν στην αγορά τελείως μαύρα και να δουλεύουν στην μαύρη αγορά εργασίας, ταυτόχρονα. Με αποτέλεσμα, η χώρα, να χάνει τεράστια ποσά από όλη αυτή την λειτουργία, από όλη αυτή την παραοικονομία που συμβαίνει στη χώρα μας.

Θα θέλαμε, πρώτα απ' όλα, στο ευεργέτημα του φόρου που συζητάμε αυτή τη στιγμή, να περιλαμβάνεται υποχρεωτικά η ενεργειακή αναβάθμιση, μαζί με τις υπόλοιπες εφαρμογές. Πρώτον, θα πρέπει οπωσδήποτε στο κτίριο να υπάρχει ενεργειακή αναβάθμιση, δηλαδή εξοικονόμηση ενέργειας. Δεύτερον, θα πρέπει οπωσδήποτε τα υλικά να μπουν στο ευεργέτημα του φόρου, διότι έτσι η χώρα μας θα έχει ένα τεράστιο όφελος, το οποίο θα είναι διπλό. Η χώρα μας θα γλιτώσει από τα παράνομα υλικά που έρχονται στη χώρα μας και θα δώσει δουλειά σε ελληνικά χέρια, στις ελληνικές παραγωγικές βιομηχανίες. Τα δικά μας υλικά είναι 100% παραγόμενα στην Ελλάδα.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εάν κατάλαβα καλά, είπατε να προβλέπεται να είναι υποχρεωτική η ενεργειακή αναβάθμιση;

**ΠΑΝΤΕΛΗΣ ΠΑΤΕΝΙΩΤΗΣ (Γενικός Διευθυντής Πανελλήνιου Συνδέσμου Διογκωμένης Πολυστερίνης):** Μάλιστα, στις επεμβάσεις, στα κτίρια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς, ευχαριστώ.

Το λόγο έχει ο κ. Παλλαντζάς, Πρόεδρος του Ελληνικού Ινστιτούτου Παθητικού Κτιρίου.

**ΣΤΕΦΑΝΟΣ ΠΑΛΛΑΝΤΖΑΣ (Πρόεδρος του Ελληνικού Ινστιτούτου Παθητικού Κτιρίου):**

Καλημέρα. Ευχαριστούμε για την πρόσκληση. Συνεχίζοντας στα όσα ανέφερε ο κ. Πατινιώτης σε σχέση με το άρθρο 16, με την έκπτωση φόρου, να πούμε ότι όταν ακούσαμε τις προγραμματικές δηλώσεις του Πρωθυπουργού και μίλησε για τη συγκεκριμένη έκπτωση, μίλησε σαφέστατα για ενεργειακή αναβάθμιση. Θεωρούσαμε ότι επιτέλους μια κυβέρνηση μετά από 10 χρόνια άλλοθι κρίσης, θα σταματούσε τις επιδοματικές πολιτικές στο πετρέλαιο και στο φυσικό αέριο και θα ασχολιόταν με πραγματικά κίνητρα για να επανεκκινήσει την οικοδομή, αλλά και για να αντιμετωπίσει σοβαρά το πρόβλημα της κλιματικής αλλαγής και της επιρροής που έχει σε αυτό η ενεργειακή συμπεριφορά των κτιρίων.

Δυστυχώς, σήμερα βλέπουμε πάλι μια άτολμη διάταξη, η οποία στην ουσία έτσι όπως διατυπώνεται, κατά τη γνώμη μας, θα δημιουργήσει δύο συνέπειες. Η μια θα είναι να δημιουργήσει μια φάμπρικα «μαϊμού» τιμολογίων παροχής υπηρεσιών από διάφορες ειδικότητες, δηλαδή, θα πηγαίνεις πολύ απλά στον υδραυλικό σου ή στον μπογιατζή σου και θα του λες «δώσε μου ένα χιλιάρικο ότι δήθεν έκανα το σπίτι μου και το έβαψα» και θα πηγαίνεις μετά και θα το βάζεις σαν φορολογική δήθεν υποχρέωση. Δεύτερον, θα οδηγήσει στην ουσία σε «πασαλείμματα» σε πάρα πολλά κτίρια. Επειδή δεν θα έχει υποχρεωτική την ενεργειακή αναβάθμιση, όπως, ανέφερε ο κ. Πατινιώτης, τα οποία μάλιστα εκμισθώνονται σε πλατφόρμες τύπου Airbnb, ώστε κάθε χρόνο κάποιος θα κάνει μερικές μικρές δαπάνες ότι δήθεν έκανε μια αισθητική αναβάθμιση στο κτίριό του και έτσι θα παίρνει μια φορολογική, ας το πούμε, ελάφρυνση. Άρα, ουσιαστικά θα ωφελήσει η διάταξη, έτσι όπως διατυπώνεται, κάποιες πάρα πολύ συγκεκριμένες και περιορισμένες ομάδες της κοινωνίας.

Από εκεί και πέρα, η εμπειρία έχει δείξει, διότι δεν είμαστε η πρώτη χώρα που εφαρμόζουμε κάτι τέτοιο και άλλες ευρωπαϊκές χώρες προσπάθησαν τα προηγούμενα χρόνια να εφαρμόσουν μία τέτοια διάταξη, ότι όταν διατυπώθηκε με τον τρόπο που και εδώ σήμερα διατυπώνεται, στην ουσία δεν λειτούργησε και δεν λειτούργησε για δύο λόγους. Πρώτον, διότι μεγάλο μέρος του πληθυσμού δεν πληρώνει υψηλούς φόρους, ώστε να μπορέσει να ωφεληθεί από μία τέτοια πίστωση φόρου και το άλλο και πιο σημαντικό είναι ότι και ιδιαίτερα στην Ελλάδα ότι μέσα από μία διαδικασία κρίσης, λίγα είναι τα νοικοκυριά, τα οποία μπορούν να δώσουμε να δώσουν μέρος των εσόδων τους για να δημιουργήσουν αισθητική αναβάθμιση στο κτίριο τους. Άρα, στην πραγματικότητα δύσκολα βλέπουμε ότι αυτή η διάταξη θα λειτουργήσει έτσι όπως είναι διατυπωμένη.

Παράλληλα δε, να κάνω εδώ και μία παρατήρηση. Μας κάνει εντύπωση ότι εξαιρούνται όσοι έχουν ήδη ενταχθεί σε ένα «εξοικονομώ» ή σε ένα πρόγραμμα. Eίναι λίγο περίεργο αυτό, διότι ξέρετε αυτοί είναι άνθρωποι, οι οποίοι έχουν μία δυνατότητα οικονομική, αλλά έχουν και την ανησυχία να αναβαθμίσουν ενεργειακά το κτίριο τους και δεν αντιλαμβανόμαστε γιατί αυτούς πρέπει να τους εξαιρείς από το να κάνουν το κτίριό τους ακόμα καλύτερο. Δηλαδή, δεν στέκει. Όταν στην παιδεία, όταν στα σχολεία βραβεύουμε την αριστεία, στην κοινωνία, σε κάποιον, ο οποίος θέλει να κάνει καλύτερη τη ζωή του και το κτίριο του, γιατί τον αποκλείουμε από το να το κάνει; Καλύτερα ας έκανε ένα βήμα, να κάνει ένα ακόμα παραπάνω.

Εμείς ένα από τα βασικότερα θέματα, τα οποία είπαμε για να λειτουργήσει και εδώ δείτε λίγο το παράδειγμα της Ιταλίας δίπλα μας και πώς εφάρμοσε το συγκεκριμένο μέτρο. Πρώτα-πρώτα κλιμάκωσε την έκπτωση φόρου από 40% μέχρι το 75%, ανάλογα με την εξοικονόμηση ενέργειας που γίνεται στο κτίριο. Δεύτερον, η δαπάνη δεν είναι μία δαπάνη, την οποία θα τη βάλει από την τσέπη του ο φορολογούμενος, αλλά είναι ένα ψηφιακό χρήμα, το οποίο του το δίνεις και μπορεί να το χρησιμοποιήσει κατά το δοκούν. Δηλαδή, είτε για να πληρώσει φόρους είτε για να πληρώσει τον εργολάβο, ο οποίος θα του κάνει τη δουλειά είτε για να πάει στην τράπεζα και να πάρει χρηματοδότηση. Αν λοιπόν το σκεφτείτε έτσι που έτσι είναι πραγματικά πάρα πολύ σημαντικό να γίνει, τότε πραγματικά θα δουλέψει το σύστημα και τότε πραγματικά θα μπορέσουμε να επανεκκινήσουμε. Φυσικά, σε κάθε περίπτωση θα πρέπει όχι μόνο οι υπηρεσίες αλλά και τα υλικά, δηλαδή, ολοκληρωμένη η δαπάνη να αναγνωρίζεται. Βέβαια, κάτι που δεν είδαμε πουθενά, να υπάρχει κάπου και ένας μηχανικός σε αυτό, γιατί ξέρετε πού είναι ο μηχανικός; Ποιος παίρνει την ευθύνη για να γίνει η ενεργειακή αναβάθμιση, η αισθητική αναβάθμιση, η στατική επάρκεια σε ένα κτίριο; Τον μηχανικό, δυστυχώς, τα τελευταία χρόνια τον έχουμε απαξιώσει στην Ελλάδα και πρέπει επιτέλους να τον ξαναβάλουμε στη θέση που του αρμόζει, διότι δεν γίνεται να προχωρήσουμε στον κλάδο της οικοδομής και να επανεκκινήσει χωρίς τον μηχανικό στην κεντρική του θέση.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε.

Το λόγο έχει τώρα ο κ.ύριος Γεώργιος Βασιλάκης από το Σύνδεσμο Εισαγωγέων Αντιπροσώπων Αυτοκινήτων και Δικύκλων.

**ΓΕΩΡΓΙΟΣ ΒΑΣΙΛΑΚΗΣ (Πρόεδρος του Συνδέσμου Εισαγωγέων Αντιπροσώπων Αυτοκινήτων και Δικύκλων):** Καλημέρα σε όλους. Το αυτοκίνητο είναι κάτι που επηρεάζεται πάρα πολύ από την καταναλωτική διάθεση του κόσμου. Από τότε που προαναγγέλθηκαν οι μεταρρυθμίσεις οι φορολογικές, οι οποίες προέκυψαν, η διάθεση του καταναλωτή βελτιώθηκε πάρα πολύ και ως εκ τούτου, από το καλοκαίρι έχουμε μία αύξηση της αγοράς, η οποία είναι της τάξεως του 20%, μήνας μπαίνει μήνας βγαίνει. Αυτό διεκόπη μόνο τον τελευταίο μήνα, επειδή υπήρξαν κάποιες φήμες για αλλαγές στους φόρους, αλλά αυτό είναι τεχνικό και ως εκ τούτου, για μας μία φορολογική μεταρρύθμιση, η οποία περιλαμβάνει τόσες μειώσεις φόρων, βελτιώνει εξαιρετικά την καταναλωτική διάθεση και είμαστε πάρα πολύ υπέρ.

Να τονίσω ότι η αγορά του αυτοκινήτου στην Ελλάδα είναι στα 115.000 αυτοκίνητα, δηλαδή, στην Ελλάδα πωλούνται γύρω 11 αυτοκίνητα ανά χίλιους κατοίκους ετησίως, τη στιγμή που στην Ευρώπη ο μέσος όρος είναι στα 30. Η καλύτερη αγορά της Ελλάδας που έχει υπάρξει ποτέ προ κρίσεως, ήταν τα 28 αυτοκίνητα ανά χίλιους κατοίκους.

Να τονίσω επίσης ότι το Κράτος εισπράττει με τα αυτοκίνητα που πουλάμε τώρα, περί τα 610 εκατομμύρια ευρώ από το ΦΠΑ και από το τέλος ταξινόμησης και ως εκ τούτου η άνοδος της αγοράς, θα είναι κάτι το οποίο θα ωφελήσει πάρα πολύ τα έσοδα του Κράτους και φυσικά την ασφάλεια των μεταφορών, αλλά και το περιβάλλον.

Πιο συγκεκριμένα όσον αφορά τα μέτρα, τα οποία έχουν υπάρξει για το αυτοκίνητο εντός των μεταρρυθμίσεων, έγιναν κάποιες πολύ έξυπνες τεχνικές διορθώσεις στον εταιρικό φόρο, τις οποίες κυνηγάμε εδώ και πολύ καιρό και ως εκ τούτου θεωρούμε ότι αυτό θα στρέψει σε κάποιο βαθμό την αγορά στα εταιρικά αυτοκίνητα λίγο πιο πολύ. Δηλαδή, κάποιος ο οποίος δουλεύει για μια επιχείρηση θα προτιμήσει να του το παρέχει η εταιρία από το να το αγοράσει ο ίδιος. Αυτό είναι θετικό για την οικονομία, γιατί θα το συντηρεί επίσημα και θα παίρνει τιμολόγια και δεν θα το συντηρεί στη μαύρη αγορά που δυστυχώς στα συνεργεία υπάρχει πολύ μεγάλη μαύρη αγορά. Επίσης, δόθηκαν κίνητρα για τα καθαρά αυτοκίνητα, δηλαδή τα ηλεκτρικά και τα υβριδικά, τα αυτοκίνητα κάτω των 50 γραμμαρίων, κάτι που επίσης χρειάζεται πολύ η ελληνική αγορά, διότι ο στόλος των κυκλοφορούντων αυτοκινήτων είναι στα 15,4 έτη με την Ευρώπη να είναι σε 7 έτη.

Το μόνο λάθος, το οποίο προέκυψε τελευταία στιγμή και δεν ξέρουμε γιατί, είναι ότι μπήκε ένας περιορισμός στα 40.000 €, δηλαδή έως τα 40.000 € υπάρχουν τα κίνητρα και από εκεί σταματάνε. Εδώ υπάρχει μια μικρή παρεξήγηση, αλλά σε κάθε περίπτωση το πρόβλημα είναι ότι η αυτοκινητοβιομηχανία δεν έχει αυτή τη στιγμή πλήρη γκάμα αυτοκινήτων σε όλες τις κατηγορίες. Στα ακριβά αυτοκίνητα είναι ήδη διαθέσιμη αυτή η τεχνολογία και θεωρούμε θα είναι λίγο δύσκολο να πάμε τα χαμηλά και μεσαία εισοδήματα σε καθαρά αυτοκίνητα, διότι τα καθαρά αυτοκίνητα είναι ακριβότερα. Τα μεγάλα εισοδήματα, όμως, εάν δεν δώσουμε κάποιο μικρό κίνητρο θα συνεχίσουν να αγοράζουν βενζινοκίνητα και πετρελαιοκίνητα. Αυτό είναι κρίμα για το περιβάλλον, είναι κρίμα αυτοί που μπορούν άμεσα και έχουν την οικονομική δυνατότητα να πάρουν ένα αυτοκίνητο να συνεχίσουν να ωθούνται στο βενζινοκίνητο πετρελαιοκίνητο .Επίσης, αυτό θα δώσει και ώθηση στα έξοδα κράτους γιατί τα αυτοκίνητα αυτά είναι πολύ ακριβότερα, αλλά είναι κάτι τεχνικό, το οποίο νομίζω ότι έγινε από λάθος. Πάντως στο σχέδιο δεν υπήρχε αυτό.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Πρέπει να πω ότι από την Ελληνική Εταιρία Περιβάλλοντος και Πολιτισμού, η οποία προσεκλήθη, μας ενημέρωσαν ότι θα σταλεί υπόμνημα. Επίσης από το Ναυτικό Επιμελητήριο Ελλάδας ότι θα σταλεί υπόμνημα, η ΠΟΜΙΔΑ δεν μπόρεσε να εκπροσωπηθεί. Επίσης, δεν μπόρεσε να εκπροσωπηθεί η Εθνική Συνομοσπονδία Ατόμων με Αναπηρία. Μας ενημέρωσαν ότι δεν θα παραστούν.

 Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Η επιλογή αυτή για την αξία ελληνική τιμή προ φόρου για τις 40.000 € δεν έγινε τυχαία. Πήραμε από τις χώρες της Ε.Ε. που έχουν περίπου 50.000 €, αλλά αγοραία αξία. Πήραμε τις 40.000 € εμείς λιανική τιμή προ φόρου που υπερβαίνει τις 50.000 όπως έχουν οι άλλες χώρες, η Ισπανία, η Γαλλία, η Πορτογαλία για τα καθαρά αυτοκίνητα. Άρα, δεν πήραμε τυχαία ένα νούμερο, στοχευμένα μπήκε, παίρνοντας υπόψη και λαμβάνοντας υπόψη τις άλλες ευρωπαϊκές χώρες.

**ΓΕΩΡΓΙΟΣ ΒΑΣΙΛΑΚΗΣ (Προέδρος Συνδέσμου Εισαγωγέων Αντιπροσώπων Αυτοκινήτων και Δίκυκλων):** Σαφώς κύριε Υπουργέ. Άλλωστε εμείς το προτείναμε αυτό το νούμερο, απλά εμείς δεν προτείναμε να σταματάει παντελώς η έκπτωση φόρου από κει και πάνω. Εμείς προτείναμε να υπάρχει μικρότερη έκπτώση φόρου επειδή τα μεγαλύτερα εισοδήματα μπορούν να αντέξουν μικρότερη έκπτωση φόρου. Άρα, αν δεν υπάρξει καθόλου έκπτωση φόρου για τον εταιρικό χρήστη, θα συνεχίσει αυτός ο χρήστης, ο οποίος έχει τη δυνατότητα να αγοράσει ένα καθαρό αυτοκίνητο να αγοράσει ένα μη καθαρό αυτοκίνητα.

Δεν είναι παρατήρηση προς θεού. Δηλαδή, εμείς προτείναμε για τα έως 40.000 € να υπάρχει πλήρης απαλλαγή από την παροχή σε είδος για τον χρήστη, άλλα από τα 40 χιλιάδες ευρώ και πάνω να υπάρχει 50% έκπτωση. Το μισό όφελος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Τριανταφυλλίδης

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ** Κύριε πρόεδρε, ένα από τα ζητήματα που βλέπω ότι διαλαμβάνει και το υπόμνημα της ΠΟΦΕΕ είναι αυτό που η κυβέρνηση του ΣΥΡΙΖΑ αξιοποίησε. Ήταν το μόνο στοιχείο που ήταν θετικό από την επιβολή των capital control και το συνομολογούσαμε ως συνάδελφοι με τον κ. Σταϊκούρα και τον κ. Βεσυρόπουλο, δηλαδή ότι δημιούργησε τη συνείδηση της χρήσης της κάρτας. Κάτι το οποίο και ο διοικητής της τράπεζας της Ελλάδος είχε αναγνωρίσει ότι εξαιτίας αυτής της εκτεταμένης χρήσης της κάρτας για τις συναλλαγές απέφερε κοντά στα 2 δισ. € ως έσοδα, τα οποία ουδέποτε είχαν εισρεύσει στα κρατικά ταμεία. Έτσι, λοιπόν, επειδή και στο σημείο 16 η ΠΟΦΕΕ σημειώνει την καθιέρωση ενός ακατάσχετου λογαριασμού χωρίς έξοδα παρακράτησης ανά επιχείρηση, ο οποίος θα σχετίζεται αποκλειστικά με τη χρήση τερματικού μηχανήματος pos και λοιπών ηλεκτρονικών συναλλαγών και επειδή και στις προτάσεις μας τόσο ο κ. Αλεξιάδης όσο και η κυρία Παπανάτσιου το θέτουν η απευθείας απόδοση του Φ.Π.Α να γίνεται από αυτόν τον ακατάσχετο τραπεζικό λογαριασμό έτσι ώστε και ο επαγγελματίας ο έμπορος ο καταστηματάρχης ο μικρομεσαίος να μη χρησιμοποιεί τον όρο λανθασμένα πληρώνω Φ.Π.Α.. Δεν πληρώνει Φ.Π.Α αποδίδει Φ.Π.Α.. Τον Φ.Π.Α τον εισπράττει είναι του κράτους για να έχει έσοδα για να μπορέσει να κάνει τις συγκεκριμένες παρεμβάσεις στην παιδεία στην υγεία, στους δρόμους κ.λπ.. Υπό αυτή την έννοια λοιπόν και επειδή αυτό είναι μια πάγια πλέον πρακτική της ευρωπαϊκής ένωσης και επειδή εσείς με το «μένουμε Ευρώπη», είσαστε αυτής της λογικής «να μείνουμε και Ευρώπη» έτσι ώστε να γίνει ακόμα πιο εκτεταμένη. Εμείς το ξεκινήσαμε, το φτάσαμε μέχρι ένα σημείο η Κατερίνα η Παπανάτσιου και ο κ.Τσακαλώτος και η κυβέρνηση του ΣΥΡΙΖΑ. Προχωρήστε το. Κάντε το. Να σταματήσει η διαδικασία αυτή να αποδίδει ο έμμεσος ο ενδιάμεσος επαγγελματίας και έμπορος. Γιατί ακούμε κύριε Σταϊκούρα και θέλω και την άποψη της ΠΟΦΕΕ, ότι άμα δεν υπήρχε ο Φ.Π.Α δεν θα μπορούσε να επιβιώσει η επιχείρηση. Δηλαδή τι; Συνομολογούμε και εμείς και το ακούμε ότι γίνεται διασπάθιση του παρακρατημένου Φ.Π.Α. τη στιγμή που αυτός δεν αφορά τον, αλλά αφορά τα έσοδα που πρέπει να έχει το κράτος; Αυτό λοιπόν θα πρέπει να το δείτε όχι κλείνοντας το μάτι πονηρά στον επαγγελματία, αλλά δημιουργώντας υγιείς σχέσεις στη σχέση μεταξύ του δημόσιου, των δημοσίων εσόδων και των συγκεκριμένων φορέων. Θα ήθελα επ’ αυτού του την άποψη της ΠΟΦΕΕ αν ζητούν οι αρμόδιοι φορείς αυτό το πράγμα πλέον όπως στην Σουηδία όπως και σε άλλες χώρες να υπάρχει μέχρι και η τελευταία καταβολή του τελευταίου ευρώ που αφορά Φ.Π.Α. στο ελληνικό δημόσιο και στα κρατικά ταμεία και τον προϋπολογισμό.

Το δεύτερο, που θέλω να έχω την άποψή τους σε σχέση με τα έσοδα, κ. Σταϊκούρα μιας και είστε εδώ και αυτό το ξεκινήσαμε εμείς, δηλαδή ο φόρος στον ηλεκτρονικό τζόγο. Θα μιλήσουμε και το μεσημέρι που θα έχουμε τη δυνατότητα να επεκταθούμε περισσότερο. Ξεκίνησε αυτή η διαδικασία από ελάχιστες δεκάδες χιλιάδες ευρώ που παίρναμε από τις στοιχηματικές εταιρείες, οι οποίες δεν έχουν και άδεια λειτουργίας. Το φτάσαμε και αυτό μέχρι ένα σημείο. Προχωρήστε το. Δώστε άδειες στις εταιρείες του ηλεκτρονικού τζόγου και να τις φορολογήσετε. Το φτάσαμε μέχρι ένα σημείο λέω δεν το κάναμε.

**ΣΤΑΪΚΟΥΡΑΣ ΧΡΗΣΤΟΣ (Υπουργός Οικονομικών):** Νομοθετήσαμε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αυτό λέω κάντε το πράξη. Υλοποιήστε το.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ**: Εμείς το φτάσαμε σε ένα σημείο που, όταν το 2016 ρωτούσα τον Τρύφωνα Αλεξιάδη τι έσοδα έχουμε από 25 στοιχηματικές εταιρείες, μου έλεγε 27.000 ευρώ. Στο τέλος του 2018 η Κατερίνα Παπανάτσιου στην ίδια ερώτηση απαντούσε ότι τα 25.000 ευρώ από 25 στοιχηματικές εταιρείες, που έκλεισαν οι μισές γιατί δεν είχαν άδεια, έγιναν 70 και 80 εκατ. από τον ηλεκτρονικό τζόγο. Είναι επίσημα στοιχεία. Μην τα αμφισβητείτε. Είναι παρούσα η κυρία Παπανάτσιου και μπορεί να σας το επιβεβαιώσει.

Τρίτον, που θα το δούμε και το μεσημέρι, γιατί συνυπογράφετε, πιαστήκατε «με τη γίδα στην πλάτη». Μιλώ για τον ΟΑΣΘ της Θεσσαλονίκης και την τροπολογία που φέρατε λίγο πριν ψηφιστεί το νομοσχέδιο του κ. Τσιάρα για τη διαμεσολάβηση. Αυτό το λέω στον Πρόεδρο της Επιτροπής. Δεν έχετε το Θεό σας, 37 σελίδες τροπολογία για τον ΟΑΣΘ για να παραταθεί η τριετία της εκκαθάρισης και της διαχείρισης. Το φέρατε 5 λεπτά πριν ψηφιστεί, εκπρόθεσμη το γράφει με κεφαλαία επάνω «εκπρόθεσμος» τροπολογία 37 σελίδες και μιλώ ως βουλευτής της Α΄ Θεσσαλονίκης, για τον Οργανισμό που αφορά το μοναδικό μεταφορικό μέσο της Θεσσαλονίκης, που είναι ο Οργανισμός Αστικών Συγκοινωνιών Θεσσαλονίκης. Το τι, το πώς και το γιατί, θα τα πούμε το μεσημέρι. Δεν θέλω να ταλαιπωρώ τους φορείς. Θα τα ακούσουμε το μεσημέρι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών)**: Δεν θα παρενέβαινα στη διαδικασία, αλλά επειδή ανοίξατε μια βεντάλια θεμάτων εκτός νομοσχεδίου, με προκαλέσατε λίγο σε ό,τι αφορά τον ηλεκτρονικό τζόγο. Τα στοιχεία που είπε η κυρία Παπανάτσιου είναι ακριβή και είναι ακόμη καλύτερα, απλά δεν ξέρετε την αλήθεια. Αφού έγινε μετακίνηση των ίδιων των εταιρειών στον ηλεκτρονικό τζόγο, προφανώς αυξήθηκαν τα έσοδα. Τώρα είναι 5 δισ. ευρώ η αγορά των τυχερών παγνίων μέσω διαδικτύου. Συνεπώς, όταν γίνεται μετακύληση του τζόγου προς το ίντερνετ, τα όποια έσοδα αυξάνουν.

Το βασικό ερώτημα είναι, πήραμε τα έσοδα με βάση τα 5 δισ. ευρώ που γίνεται τζίρος στην Ελλάδα; Η απάντηση είναι όχι. Διότι, η Κυβέρνηση του ΣΥΡΙΖΑ και ο πρώην Υπουργός Οικονομικών,δεν τον βλέπω εδώ, είχε δεσμευθεί στη Βουλή ότι θα φέρει τον νόμο το Δεκέμβριο του 2017. Τι παραλάβαμε από εσάς; Μηδέν. Είπατε να συνεχίσουμε από εκεί που ξεκινήσαμε και μας αφήσατε εμάς. Τι μας αφήσατε; Τίποτα και φέραμε νόμο σε 4 μήνες, σε συνεννόηση με την Ευρωπαϊκή Επιτροπή, πάνω σε άξονες που βρήκαμε. Για να λέμε όλη την αλήθεια. Τα έσοδα κάθε χρόνο από τα τυχερά παίγνια μέσω διαδικτύου είναι αυξημένα γιατί έχει γίνει μετακίνηση του τζόγου προς το ίντερνετ, χωρίς να υπάρχει ρυθμιστικό πλαίσιο για αυτό. Για την ακρίβεια, χωρίς να υπήρχε. Νομοθετήσαμε σε 4 μήνες αυτό που δεσμευόσασταν ότι θα φέρετε τον Δεκέμβριο του 2017. Αυτή είναι η αλήθεια.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Αμυράς.

**ΓΕΩΡΓΙΟΣ ΑΜΥΡΑΣ (Εισηγητής της Πλειοψηφίας)**: Πριν ρωτήσω τον κ. Πατενιώτη για αυτά που μας είπε, θέλω να πω στον κ. Τριανταφυλλίδη ότι μία από τις πρώτες πυροσβεστικές κινήσεις της Κυβέρνησης ήταν να δώσει 61 εκατ. ευρώ στον ΟΑΣΘ, διότι αλλιώς εσείς πού θα πηγαίνατε στη Θεσσαλονίκη και θα φτάνατε στο αεροδρόμιο, δεν θα είχε λεωφορείο να πάτε στο γραφείο σας και στο σπίτι σας. Πάμε παρακάτω.

Κύριε Πατενιώτη, μιλήσατε για παραοικονομία υλικών που έρχονται από το βορρά. Πρώτα από όλα, από ποιες χώρες και με ποιον τρόπο πιστεύετε ότι θα μπλοκάρουμε αυτήν την παραοικονομία; Εδώ μιλήσατε για κυκλώματα που καταστρέφουν δελτία αποστολής, τιμολόγια κ.λπ. Άρα, θα ήθελα λίγες διευκρινίσεις παραπάνω σε αυτό. Επίσης, θα ήθελα να ρωτήσω τον κ. Μαυρογένη για την αύξηση σε βάρος σας της φορολογίας. Πώς εσείς πιστεύετε ότι θα μπορούσε να αποφευχθεί;

Επίσης, εάν είναι δηλωμένα, όχι από Έλληνες πλοιοκτήτες τουριστικών σκαφών τα σκάφη, αλλά εάν υπάρχει κάποιος τρόπος αποφυγής των επίσημων ελληνικών φορολογικών αρχών και να γίνονται τουριστικές κρουαζιέρες στις ελληνικές θάλασσες. Υπάρχει πρόβλημα, λοιπόν, «μαύρης αγοράς» και στο δικό σας τομέα;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Αμυρά.

Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ:** Το φορολογικό νομοσχέδιο παρόλο που έχει πραγματικά μειώσεις συντελεστών, θεωρούμε, ότι είναι ιδιαίτερα αμφιλεγόμενης αποδοτικότητας οι παρεμβάσεις του. Δεν αποτελεί για μας μια ολοκληρωμένη φορολογική μεταρρύθμιση, που έχει ανάγκη για την εμπέδωση του φορολογικού συστήματος και θα έπρεπε, να προσελκύει επενδύσεις, να δημιουργεί νέες θέσεις εργασίας και βέβαια, πώς να γίνει αυτό με τα υπέρ πλεονάσματα του 3,5% τα 7 δις και στο Προϋπολογισμό του 2020, όλοι γνωρίζουμε, ότι οι φόροι θα είναι αυξημένοι επί των αγαθών και υπηρεσιών κατά 979 εκατ. και ο φόρος του εισοδήματος κατά 264.

Οι ερωτήσεις αφορούν πρώτον, προς τις επιχειρήσεις, εάν τελικά η μείωση του από το 28% στο 24% και η μείωση του φόρου των μετοχών και η αύξηση κατά 30% του ορίου των υποχρεωτικών συναλλαγών, ποια εκτίμηση έχετε και αν θα επηρεάζει τελικά θα επηρεάσει το κόστος λειτουργίας μιας επιχείρησης, δεδομένου, των προμηθειών, τα οποία υπάρχουν από το σύστημα και πώς αυτό πιστεύετε, διαμορφώνει αναπτυξιακό κίνητρο γενικά για τις επιχειρήσεις, είναι ένα άλλο περιβάλλον;

Η δεύτερη ερώτηση αφορά, το πόσο ανάγκη θεωρείτε, ότι υπάρχει για τη θέσπιση του ακατάσχετου επαγγελματικού λογαριασμού με βάση τα στατιστικά στοιχεία που έχετε, πόσες επιχειρήσεις επηρεάζονται στην άσκηση στην καθημερινή τους δραστηριότητα, εξαιτίας της έλλειψης ενός τέτοιου λογαριασμού και των προβλημάτων, τα οποία υπάρχουν στην ελληνική οικονομία;

Ως αναφορά για τα ακίνητα υπάρχουν ρυθμίσεις για τη φοροαπαλλαγή έως 40% στις δαπάνες της ενεργειακής αναβάθμισης των κατοικιών και βάζει και ένα όριο ο νόμος τα 16.000 € εξαιρεί τα υλικά. Θα ήθελα, την άποψή σας, εάν τελικά αυτές οι ρυθμίσεις προωθούν την ενεργειακή αναβάθμιση, που έχουμε ανάγκη να κάνουμε και εξαιτίας της κλιματικής αλλαγής και όσον αφορά την τόνωση της ελληνικής οικονομίας.

Για τους ιδιοκτήτες ακινήτων πρώτα, πως εκτιμάτε τις προβλέψεις του φορολογικού νομοσχεδίου για τα μισθώματα, ιδίως σε σχέση με την αθροιστική φορολόγηση των μισθωμάτων με συντελεστή 35% - 45% και το διατηρούμε ετήσιο ΕΝΦΙΑ και με τον συμπληρωματικό του φόρο, ο οποίος επιβάλλεται κυρίως στα απρόσοδα ακίνητα. Εκτιμάτε τελικά, ότι αυτές ρυθμίσεις θα έχουν φορολογικό και οικονομικό όφελος για τους ιδιοκτήτες ακινήτων;

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Αρβανιτίδη.

Το λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Θα ήθελα, να κάνω μια ερώτηση προς τον κ. Παλαντζά, γιατί ήταν από τους προβληματισμούς που είχαμε, η αποδοτικότητα που μπορεί να έχει η έκπτωση φόρου, που αναφέρθηκε στις ανακαινίσεις ή ενεργειακές αναβαθμίσεις των ακινήτων.

Δύο είναι οι ερωτήσεις. Πρώτον, επειδή στο προσχέδιο του φορολογικού είχαμε τελείως διαφορετική έκπτωση φόρου, μάλλον ανώτατο όριο φορολογικής ελάφρυνσης, κατά την άποψή σας αν αυτό επηρεάζει και πως επηρεάζει, αυτό θα ήθελα να ρωτήσω και τον Υπουργό, για ποιο λόγο πέσαμε σε τόσο χαμηλότερη έκπτωση φόρου από το προσχέδιο μέχρι το σχέδιο, που έχουμε τώρα προς ψήφιση;

Δεύτερον, να μας εξηγήσει λίγο καλύτερα το ιταλικό μοντέλο, που είπε, γιατί και η δική μου άποψη αυτή είναι και ο δικός μου προβληματισμός, ότι έτσι όπως έρχεται ούτε πολλούς θα αφορά, ούτε πολύ μεγάλο αποτέλεσμα θα έχει, ενώ αντιθέτως χωρίς να το ήξερα το ιταλικό μοντέλο μου φάνηκε αρκετά πιο ενδιαφέρον, να μας το εξηγήσει λίγο παραπάνω, για να δούμε, τι βελτιώσεις μπορούμε να κάνουμε στη διάταξη αυτή.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γεώργιος Αμανατίδης, Γεώργιος Αμυράς, Σάββας Αναστασιάδης, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Σταύρος Κελέτσης, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Χαράλαμπος (Μπάμπης) Παπαδημητρίου, Θεόδωρος Ρουσόπουλος, Βασίλειος – Πέτρος Σπανάκης, Ιωάννης Τραγάκης, Τρύφων Αλεξιάδης, Ιωάννης Γκιόλας, Αλέξανδρος Τριανταφυλλίδης, Χαράλαμπος (Χάρης) Μαμουλάκης, Αθανάσιος (Θάνος) Μωραΐτης, Θεόφιλος Ξανθόπουλος, Αθανάσιος Παπαδόπουλος, Αικατερίνη Παπανάτσιου, Αλέξανδρος Φλαμπουράρης, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον κ. Χατζηγιαννάκη.

Το λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ κύριε Πρόεδρε.

Θα ήθελα, να ρωτήσω τους φορείς των λογιστών, το οικονομικό επιμελητήριο δεν έχει έλθει, από ότι είδα, για το άρθρο 49, εκεί που δίνεται η δυνατότητα για την υποβολή δήλωσης στοιχείων ακινήτων με τις μεταβολές ακίνητης περιουσίας των συμβαλλομένων στους συμβολαιογράφους, αν είναι σύμφωνοι, για να ξέρουμε κι εμείς να διαμορφώσουμε την άποψή μας για την ψήφιση. Όχι, δεν ρωτάω τους συμβολαιογράφους κύριε Υπουργέ, ρωτάω τους εκπροσώπους των λογιστών, των φοροτεχνικών, αν είναι κάτι που έκαναν εκείνοι μέχρι τώρα και το παίρνουν οι συμβολαιογράφοι. Εάν είναι σύμφωνοι, εάν θέλουν να το δώσουν στους συμβολαιογράφους ή αν θέλουν να κρατήσουν τη δυνατότητα.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ.

Τον λόγο έχει ο κ. Γκιόλας.

**ΙΩΑΝΝΗΣ ΓΚΙΟΛΑΣ:** Ευχαριστώ κύριε Πρόεδρε. Θα ήθελα και εγώ προς τον κ. Μπαλατζά, να κάνω μία ερώτηση, σε σχέση με τις λεπτομέρειες του νόμου περί αισθητικής και ενεργητικής αναβάθμισης. Επειδή, ο «διάβολος» κρίνεται στις λεπτομέρειες και οι λέξεις αυτές έχουν ιδιαίτερη βαρύνουσα σημασία για τον τρόπο παρέμβασης. Ειδικότερα δε σε περιοχές που είναι προστατευόμενες και κτίρια που χρήζουν ανάγκη προστασίας. Ποιος θα είναι ο τρόπος περιφρούρησης και διαφύλαξης της ποιότητας των εργασιών, αλλά και της διατήρησης του ύφους, της προσωπικότητας και της ταυτότητας των κτιρίων αυτών. Αν όντως, όπως είπε, οι μηχανικοί έχουν ιδιαίτερο ρόλο και σημασία και δραστηριότητα και ανάμειξη στο συγκεκριμένο θέμα. Κατά πόσο είναι ανεκτή, για εμένα είναι επιβεβλημένη, η παρέμβαση αρμόδιων φορέων, όπως είναι η αρχαιολογία. Αναφέρομαι σε πόλεις προστατευόμενες π.χ. το Ναύπλιο, η Κέρκυρα, το Ρέθυμνο, μιλάμε για πόλεις δηλαδή, με ιδιαίτερη αρχιτεκτονική αξία. Πώς μπορούν να είναι με τέτοιο τρόπο προωθητικές και εξασφαλιστικές, της διατήρησης του ύφους και της ταυτότητας τέτοιων κτιρίων. Προστατευόμενων, δηλαδή, κτιρίων.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ. Εγώ ήθελα να ρωτήσω τους εκπροσώπους των αλιέων. Από ότι ξέρουμε, τα τελευταία χρόνια, οι αλιείς, περίπου είχαν εξομοιωθεί οικονομικά και φορολογικά με τους αγρότες. Με την σημερινή διάταξη, η οποία κατατίθεται στο φορολογικό νομοσχέδιο, τελικά θεωρούν ότι θα έχουν όφελος ή θα είναι ζημιωμένοι από αυτή τη συγκεκριμένη διάταξη, η οποία έρχεται και αφορά όχι άμεσα το εισόδημα αλλά έμμεσα. Βεβαίως, αφορά το εισόδημα, από ότι είδα με μια ματιά, διότι αυτά κατατέθηκαν την τελευταία στιγμή, αφορά φορολογία επί των σκαφών και όχι επί του εισοδήματος.

Ευχαριστώ.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Αφού δεν έχει άλλος να ρωτήσει κάτι, μπορούμε να αρχίσουμε λοιπόν με τους εκπροσώπους των φορέων.

Τον λόγο έχει ο κ. Καμπάνης.

**ΒΑΣΙΛΕΙΟΣ ΚΑΜΠΑΝΗΣ (Πρόεδρος Πανελλήνιας Ομοσπονδίας Φοροτεχνικών Ελεύθερων Επαγγελματιών (Π.Ο.Φ.Ε.Ε.):** Ευχαριστώ. Έχω δύο θέματα. Το ένα είναι για τον ακατάσχετο λογαριασμό. Ο λόγος που υπάρχει εδώ, είναι ότι από τα γραφεία μας περνάνε όλες οι μικρομεσαίες επιχειρήσεις. Όταν μία επιχείρηση, έχει αποκλειστικά εισπράξεις μέσω POS και της έρθει μια κατάσχεση στον λογαριασμό, καταλαβαίνετε ότι παθαίνει ασφυξία, για αυτό είναι η θέση αυτή εδώ μέσα.

Όσον αφορά, την διάταξη του άρθρου 49, δεν είναι γενικά για το Ε9 ποιος το κάνει, είναι για συγκεκριμένη πράξη. Επειδή, μας παίδεψε και εμάς, βάζει και εξαίρεση στο τέλος, είναι για συγκεκριμένες πράξεις που γίνονται από εκποίηση δικαιοπραξίας. Η εξαίρεση που έχει, αυτή ζητάμε πάντα και εμείς, για το Ε9, γιατί ο κλάδος μας έχει φτιάξει το Ε9, το έχουμε κτίσει. Η άποψή μας είναι, ότι είτε ο συμβολαιογράφος είτε ο φορολογούμενος μπορεί να το υποβάλλει μόνος του. Η εξαίρεση, εδώ, νομίζω μας καλύπτει, κυρία Παπανάτσιου.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ. Τον λόγο έχει ο κ. Μαυρόγενης.

**ΒΑΣΙΛΕΙΟΣ ΜΑΥΡΟΓΕΝΗΣ (Αναπληρωτής Γενικός Γραμματέας Ένωσης Πλοιοκτητών Σκαφών Τουρισμού (ΕΠΕΣΤ)):** Ευχαριστώ. Σχετικά, με την μαύρη αγορά στην οποία αναφέρετε και στο πώς θα μπορούσαν να γίνουν τα έσοδα περισσότερα, μέσα από τη σωστή φορολογία, θα ήθελα να αναφέρω ότι μέχρι πριν από ελάχιστα χρόνια, δύο - τρία χρόνια, η ίδια η νομοθεσία που υπάρχει και ισχύει δεν εφαρμοζόταν.

 Το 50%, σχεδόν, της αγοράς της δικής μας, γινόταν με παράνομα ναύλα και με σκάφη, τα οποία δεν είχαν καν επαγγελματική άδεια, όπως ορίζει ο νόμος για να το κάνουν. Ξεκίνησε μια προσπάθεια τα προηγούμενα χρόνια, τα ακριβή στοιχεία δεν έχω να σας τα δώσω αυτή τη στιγμή, και όντως αποδείχθηκε τελικά ότι υπάρχει ένα τεράστιο κομμάτι ναύλων που γινόταν χωρίς να εφαρμόζεται ο νόμος.

 Αυτό που πρέπει να γίνει είναι σίγουρα οι λιμενικές αρχές να κάνουν σωστά τη δουλειά τους και να έχουν ένα καλύτερο έλεγχο, ώστε να ελέγχεται ότι αυτά, τα οποία ζητάει η χώρα εφαρμόζονται. Αυτό είναι πάρα πολύ σημαντικό και για μας για να δουλέψουμε, γιατί καταλαβαίνετε ότι όταν δεν εφαρμόζεται η νομοθεσία υπάρχει ένας αθέμιτος ανταγωνισμός, ο οποίος καταστρέφει τον νομοταγή πλοιοκτήτη, τον νομοταγή πολίτη.

 Όμως, πέρα από αυτό, θα ήθελα να αναφέρω ότι δεν πρέπει να μείνουμε μόνο στην φορολατρική πολιτική, στο πως θα καταφέρουμε απλά να μαζέψουμε περισσότερους φόρους. Κάποια στιγμή θα πρέπει να αρχίσουμε να συζητάμε πώς θα γίνει η Ελλάδα αυτό που οφείλει να γίνει, με βάση την νησιωτικότητά μας, με βάση την πολυνησία μας. Θα ήθελα απλά να ενημερώσω, όλους τους παρίσταντες, ότι η Ελλάδα αυτή τη στιγμή αποτελεί μικρότερη αγορά από την Κροατία, η οποία ήταν μια χώρα που πριν από λίγα χρόνια δεν υπήρχε καν στο χάρτη και δεν έχει παρά μόνο τρία, τέσσερα νησιά, στα οποία μπορεί να κάνει τη δική μας δραστηριότητα.

Σήμερα, επίσης, μέσα από τεχνάσματα των ανταγωνιστών μας και γειτόνων, υπάρχουν άλλα σκάφη, τα οποία έρχονται και δραστηριοποιούνται στην Ελλάδα με διάφορους άλλους τρόπους, τους οποίους μπορούμε να σας υποδείξουμε και να κοιτάξουμε να κάνουμε κάτι γι' αυτό.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Το λόγο έχει ο κ. Ζάννες.

**ΔΗΜΗΤΡΙΟΣ ΖΑΝΝΕΣ ( Μέλος Δ.Σ. Ένωσης Παράκτιων Αλιέων Ελλάδος):** Ευχαριστώ. Το ερώτημα ήταν αν έχουμε όφελος ή ζημιά από το τέλος που επιβάλλεται. Δεν μπορώ να σας πω σίγουρα. Θα πρέπει να μας ξεκαθαρίσουν οι κύριοι Υπουργοί. Σίγουρα, για ένα κομμάτι του στόλου άνω των 20 κόρων, υπάρχει επιβάρυνση. Μια μεσοσταθμική επιβάρυνση γύρω στα 1700 € τον χρόνο.

Για την πλειοψηφία των αλιευτικών σκαφών, κάτω των 20 κόρων που φορολογούνταν με αγροτικό εισόδημα, εκεί μένει να ξεκαθαριστεί αν παραμείνει το τέλος επιτηδεύματος ή όχι. Οπότε, νομίζω, οι απαντήσεις θα έρθουν από τους Υπουργούς.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε τον λόγο έχει ο κ. Πατενιώτης.

**ΠΑΝΤΕΛΗΣ ΠΑΤΕΝΙΩΤΗΣ ( Γενικός Διευθυντής Πανελληνίου Συνδέσμου Διογκωμένης Πολυστερίνης):** Ευχαριστώ. Στα ερωτήματα του κ. Αμυρά ήθελα να μείνω. Καταρχήν αυτά τα οποία προανέφερα έχουν κατατεθεί με επίσημα υπομνήματα σε συναρμόδια Υπουργεία Ανάπτυξης και Εθνικής Οικονομίας στο παρελθόν και σαφώς θα τα επαναλάβουμε τώρα με την νέα κυβέρνηση.

Η παραβατικότητα εκφράζεται με δύο συγκεκριμένους τρόπους. Αυτή που είναι και η πιο σημαντική από όλους είναι, πρώτον αυτοκίνητο με εργαζόμενους και υλικά μπαίνει στην Ελλάδα από την Βουλγαρία, πάει στο σπίτι του «χ» ιδιοκτήτη, κάνει την εφαρμογή της υποτιθέμενης ενεργειακής αναβάθμισης, τα μαζεύει και γυρνάει πίσω στην Βουλγαρία. Αυτό τι σημαίνει; Ότι δεν εισπράχθηκε, στη χώρα μας, ούτε ένα ευρώ.

Δεύτερον, φορτηγό γεμίζει οτιδήποτε υλικά από κουφώματα, από μονωτικά, από οτιδήποτε στην Βουλγαρία. Μπαίνει στη χώρα μας με χειρόγραφο δελτίο αποστολής. Φτάνει στην αποθήκη του Έλληνα αντιπροσώπου - εμπόρου, σκίζονται με τηλεφωνική επικοινωνία, επειδή είναι χειρόγραφα τα δελτία αποστολής και το υλικό μένει στην αποθήκη μαύρο για να βγει στην αγορά.

Σε ό,τι αφορά τώρα τον τρόπο αντιμετώπισης και επειδή η Βουλγαρία είναι χώρα της Ε.Ε., σαφώς και υπάρχουν τρόποι. Έχουν αυτοί υποδειχθεί. Στα υπομνήματα υπάρχουν και οι τρόποι με τους οποίους μπορεί η Ελληνική Κυβέρνηση να το καταπολεμήσει.

Μπορούν, δηλαδή, μικτά συνεργεία να σταματούν τα φορτηγά στο ένα χιλιόμετρο από τα σύνορα και εκεί να γίνεται εξονυχιστικός έλεγχος, σκανάρισμα των δελτίων αποστολής και να καταχωρούνται στην πλατφόρμα, για να μπορούμε να είμαστε βέβαιοι ότι τα υλικά βγήκαν νόμιμα στην αγορά και ότι κοπήκαν για αυτά παραστατικά.

Ευχαριστώ πολύ

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Στέφανος Παλλαντζάς, Πρόεδρος Ελληνικού Ινστιτούτου Παθητικού Κτιρίου.

**ΣΤΕΦΑΝΟΣ ΠΑΛΛΑΝΤΖΑΣ (Πρόεδρος Ελληνικού Ινστιτούτου Παθητικού Κτιρίου):** Καταρχήν, θα αναφερθώ στο ερώτημα του κ. Γκιόλα. Είναι ένα πολύ γενικότερο θέμα και φαντάζομαι θα μας δοθεί η ευκαιρία την επόμενη εβδομάδα να το συζητήσουμε στη διαβούλευση για το εθνικό σχέδιο για την ενέργεια και το κλίμα, δηλαδή τι ρόλο παίζουν τα κτίρια και η ενεργειακή τους αναβάθμιση στη στρατηγική για το κλίμα τα επόμενα χρόνια.

Απλώς, να θυμίσω, ότι στην Ελλάδα έχουμε, περίπου, τεσσεράμισι εκατομμύρια οικιστικές μονάδες, υφιστάμενα κτίρια. Πάνω από τα μισά είναι εντελώς αμόνωτα, διότι είναι κατασκευασμένα πριν από το 1980 και πάνω από το 80% αυτών των κτιρίων θα υπάρχουν και το 2050. Επομένως, ότι συζητάμε για το θέμα του εθνικού σχεδίου για την ενέργεια και το κλίμα, πρέπει να λαμβάνει υπ' όψιν του τα κτίρια, διότι τα υφιστάμενα κτίρια είναι η αιτία του πάνω από το 40% κατανάλωσης της ενέργειας που έχουμε, και του 40% της εκπομπής των ρύπων που έχουμε. Επομένως, αν αυτό το θέμα δεν το αντιμετωπίζουμε σοβαρά. δημιουργούμε πρώτα και κύρια, πέρα από όλα τα άλλα, ένα μεγάλο πρόβλημα στις επόμενες γενιές. Θα είμαστε η πρώτη γενιά που θα παραδώσουμε έναν πλανήτη χειρότερο στις επόμενες γενιές και όχι καλύτερο. Άρα, σε αυτό, δεν θα ήθελα να επεκταθώ.

Ο κ. Γκιόλας ρώτησε τι ρόλο παίζει ο μηχανικός σε αυτή τη διαδικασία. Τώρα τι να απαντήσω; Ότι ρόλο παίζει και ο γιατρός, όταν κάνουμε μια εγχείρηση. Δεν μπορώ να πω κάτι άλλο. Δηλαδή, οι μηχανικοί έπρεπε να είναι πάντα παρόντες σε οποιαδήποτε διεργασία γίνεται σε ένα κτίριο. Δεν γίνεται να πάρει απόφαση ο υδραυλικός, ο «κουφωματάς» ή ο οποιοσδήποτε άλλος. Όπως, ακριβώς και στο πρόγραμμα «Εξοικονομώ Κατ’ Οίκον» ζητάτε τη βεβαίωση ενός μηχανικού ότι έγιναν κάποιες εργασίες, τότε το ίδιο πράγμα πρέπει να ισχύει σε οποιαδήποτε εργασία στο κτίριο. Θυμίζω παλιά κτίρια, τα οποία δεν έχουν ελεγχθεί ούτε στη στατική τους επάρκεια και θα πάει κάποιος να το βάψει ή να κάνει ο,τιδήποτε, χωρίς να ρωτήσει ένα μηχανικό.

Πάμε τώρα στο μοντέλο της Ιταλίας και τι ακριβώς έγινε εκεί. Στην Ιταλία έχει γίνει ένα έξυπνο πρόγραμμα «Εξοικονομώ Κατ’ Οίκον», μια και εδώ το ίδιο ουσιαστικά έχουμε ανάγει σαν την πεμπτουσία του τι κάνουμε και πώς αναβαθμίζουμε τα κτίριά μας. Ένα έξυπνο «Εξοικονομώ Κατ’ Οίκον» στην ουσία, χωρίς χρήματα. Δηλαδή τι κάνανε στην Ιταλία. Στην Ιταλία πριν από μερικά χρόνια θεσμοθέτησαν έκπτωση φόρου έως και 75% με κριτήριο, όμως, την ενεργειακή αναβάθμιση, όχι με κριτήριο το αν θα πάμε γρήγορα να μπούμε μπροστά στον υπολογιστή μας και να πατήσουμε τα κουμπιά, ούτε με εισοδηματικό κριτήριο. Με κριτήριο, αποκλειστικά, πόσο καλύτερο θα κάνω το κτίριό μου. Και με αυτό τον τρόπο έδωσαν μια δαπάνη μέχρι και 15.000 - 20.000 ευρώ, την οποία μπορούσες μετά σαν έκπτωση φόρου να αποσβέσεις στις επόμενες χρονιές που θα είχες να πληρώσεις φόρο.

Στα πρώτα του βήματα το σύστημα δεν λειτούργησε, γιατί και εκεί λόγω κρίσης τα νοικοκυριά ούτε μπορούσαν να διαθέσουν χρήματα για να κάνουν ενεργειακές αναβαθμίσεις, αλλά ούτε και να πληρώνουν υψηλούς φόρους. Άρα, δεν μπορούσε άμεσα να αποσβεστεί αυτή η δαπάνη. Τι έκανε η Ιταλική Κυβέρνηση; Έκανε κάτι πάρα πολύ έξυπνο και ουσιαστικά έδωσε τη δυνατότητα στο σύστημα να λειτουργήσει. Έκανε αυτή την έκπτωση, ψηφιακό χρήμα και την έδωσε στον πολίτη να μπορεί να την χρησιμοποιήσει προκαταβολικά για να χρηματοδοτήσει τις εργασίες. Δηλαδή, ο πολίτης φώναζε ένα μηχανικό, ο μηχανικός του έκανε μια μελέτη, η μελέτη αυτή έλεγε ότι κοστίζει τόσα και ότι πρέπει να ακολουθηθούν αυτά τα βήματα. «Δεν χρειάζεται να τα κάνεις όλα σε μια χρονιά. Μπορείς φέτος να αλλάξεις κουφώματα, την επόμενη χρονιά να βάλεις μόνωση. Θα ανεβεί ενεργειακά το κτίριό σου τόσες κατηγορίες και άρα, η συνολική σου δαπάνη, ο προϋπολογισμός σου, θα είναι συγκεκριμένη, άρα η έκπτωση φόρου που σου αναλογεί θα είναι κι αυτή συγκεκριμένη». Αυτό το χρήμα σε μια πλατφόρμα γινόταν ψηφιακό και το ψηφιακό αυτό χρήμα μπορούσε να το χρησιμοποιήσει ο πολίτης για να φέρει έναν εργολάβο, με τον οποίο μπορούσε να κάνει τις εργασίες που του είχε υποδείξει ο μηχανικός ή να πάει στην τράπεζα και να πάρει μια χρηματοδότηση, ώστε να τις χρηματοδοτήσει ή να πληρώσει τους φόρους του τα επόμενα χρόνια. Μπορούσε να κάνει όλες αυτές τις επιλογές. Με αυτόν τον τρόπο το σύστημα στην Ιταλία δουλεύει πάρα πολύ καλά και τα αποτελέσματα είναι ότι για κάθε δέκα ανακαινίσεις που γίνονται, δημιουργείται μια θέση εργασίας, που είναι πάρα πολύ σημαντικό, και για κάθε 100 ευρώ που δαπανά ένας πολίτης, πολύ πάνω από 50 ευρώ, σε κάποιες περιπτώσεις ίσως και 80 ευρώ, στην ουσία επιστρέφουν στο κράτος. Αυτό είναι το μοντέλο.

Ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς σας ευχαριστούμε.

 Συμφωνώ απολύτως με την άποψή σας για τον κρίσιμο ρόλο που έχει ο μηχανικός στην ενεργειακή αναβάθμιση των κτιρίων.

 **ΣΤΕΦΑΝΟΣ ΠΑΛΛΑΤΖΑΣ (Πρόεδρος Ελληνικού Ινστιτούτου Παθητικού Κτιρίου):** Εγώ πάντως εκπλήσσομαι που το Τεχνικό Επιμελητήριο «τηρεί σιγή ιχθύος» και δεν έχει πει τίποτα απολύτως για όλες αυτές τις διατάξεις που αφορούν τα κτίρια και τους μηχανικούς.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καταγράφεται η άποψής σας. Ο κ. Υπουργός αλλά και η ταπεινότητά μου, είμαστε μηχανικοί και καταλαβαίνουμε απολύτως αυτά τα οποία λέτε, και όχι μόνο.

Ζήτησε το λόγο κ. Τριανταφυλλίδης κατά παρέκκλιση. Παρακαλώ.

 **ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ θερμά.

Για να μη μένουν εντυπώσεις κύριε Πρόεδρε, επειδή είπε κάτι κ. Υπουργός και δεν πρέπει να μείνει αναπάντητο, πάντα με την καλή διάθεση και την εποικοδομητική πρόθεση.

Καταρχήν να πω, ότι εγώ άσκησα έλεγχος στη δική μου Κυβέρνηση, τον Ιανουάριο του 2016 και είναι παρών ο κ. Αλεξιάδης, για το πόσα ήταν τα έσοδα από τον ηλεκτρονικό τζόγο. Το 2012,2013,2014 ήταν 25.000, 12.000, 32.000 αντίστοιχα, από 25 στοιχηματικές εταιρείες. Στη συνέχεια, πίεσα έγω τη δική μου Κυβέρνηση να επισπεύσουμε και να βγάλουμε τις άδειες. Αυτό προχώρησε και η κυρία Παπανάτσιου το 2018 πλέον, έδωσε τα απολογιστικά στοιχεία μέχρι και το 2017, ότι οι εικοσιπέντε χιλιάδες ευρώ είχαν φτάσει τα 75 και τα 80 εκατ.. Το λέω αυτό γιατί, κ. Σταϊκούρα, μην διαψεύδετε τον Χρήστο Σταϊκούρα.

Στις 24 Οκτωβρίου στην Ολομέλεια, στο «Επενδύω Ελλάδα» εκεί όπου «ενσωματώθηκαν» και «εγκιβωτίστηκαν» οι διατάξεις περί του διαδικτυακού τζόγου λέτε, διαβάζω αυτολεξεί, μιλώντας επί της αρχής για τις αλλαγές στην αγορά διαδικτυακών παιγνίων, ο Χρήστος Σταϊκούρας η είπε ότι «πρόκειται για ένα ολοκληρωμένο και συνεκτικό θεσμικό πλαίσιο, στο οποίο ελήφθησαν υπ' όψιν», σωστά μέχρι εδώ, κ. Υπουργέ, σωστά «και ενσωματώθηκαν πρωτοβουλίες της προηγούμενης Κυβέρνησης».

Εσείς είπατε, «τι έπραξε η προηγούμενη Κυβέρνηση; Μηδέν». Τότε, ο Χρήστος Σταϊκούρας πότε έλεγε αλήθεια; Πριν από ένα μήνα όταν έλεγε «ελήφθησαν υπόψη οι πρωτοβουλίες της Κυβέρνησης του ΣΥΡΙΖΑ» ή σήμερα που λέει «ουδέν».

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Παρακαλώ, κύριε Υπουργέ, έχετε το λόγο.

 **ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ κ. Πρόεδρε.

 20 Οκτωβρίου 2017. Πρακτικά της Βουλής. Λέει ο κ. Τσακαλώτος « κυρίες και κύριοι συνάδελφοι, μου ετέθησαν ορισμένα ερωτήματα για τα επόμενα νομοσχέδια. Απλά, να σας ενημερώσω ότι θα υπάρχει και ένα νομοσχέδιο γενικά για τα καζίνο και θα υπάρχει και άλλο ένα νομοσχέδιο για το on-line στοίχημα. Οπότε, μέχρι τα Χριστούγεννα του 2017 θα έχουμε ένα πακέτο που θα έχει ρυθμιστεί όλη η αγορά των παιγνίων».

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ, κύριε Υπουργέ, για την απάντησή σας.

 Το λόγο έχει ο κ. Αλεξιάδης.

 **ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Όλα αυτά θα τα συζητήσουμε αναλυτικά και στην Ολομέλεια, απλά ήθελα να πω, παρουσία των φορέων, με τους οποίους έχουμε συνεργασθεί από πάρα πολλές θέσεις ευθύνης, ότι θα είναι καλό στα επόμενα φορολογικά νομοσχέδια, κύριοι Υπουργοί, να υπάρχει κοινωνικός διάλογος πριν την κατάθεση των νομοσχεδίων.

 Η σημερινή διαδικασία με τους πολύ ασφυχτικούς χρόνους που είχαν οι φορείς για να μιλήσουν και με την επίσης ασφυχτική διαδικασία δεν βοηθάει. Προτείνω, στα επόμενα φορολογικά νομοσχέδια που θα φέρετε, να υπάρχει διάλογος με τους φορείς, κοινωνικός διάλογος, δηλαδή. Εννοώ ότι η Κυβέρνηση κάνει ένα νομοσχέδιο, το δίνει για διαβούλευση και συναντιέται με τους κοινωνικούς φορείς και συζητάει δημόσια αυτά τα ζητήματα. Εμείς δεν έχουμε μάθει για τέτοια διαβούλευση. Αν έγινε είναι πολύ χρήσιμη και καλό είναι να μας ενημερώσετε.

 Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Πριν τοποθετηθεί επί των παρατηρήσεων των φορέων, ο κ. Υπουργός, θα ήθελα να κάνω ένα ερώτημα σε όλους τους φορείς: Εαν υπάρχει κάποια διάταξη που εκτιμάτε ότι πρέπει να αποσύρουμε.

**ΔΗΜΗΤΡΙΟΣ ΖΑΝΝΕΣ (Μέλος Δ.Σ. Ένωσης Παράκτιων Αλιέων Ελλάδος):** Κύριε Υπουργέ, νομίζω ότι μετά τις διευκρινίσεις θα μπορέσουμε να εκφράσουμε μια τέτοια άποψη. Ο λόγος που είμαστε εδώ, είναι αυτός, να πάρουμε διευκρινίσεις και ανάλογα και εμείς θα ξεκαθαρίσουμε μετά τη στάση μας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ακριβώς, ακριβώς, γι' αυτό γίνεται η συγκεκριμένη διαδικασία.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ήμουν πολύ προσεκτικός στο ερώτημα που έθεσα. Αν υπάρχει κάποια άποψη φορέα για απόσυρση μιας διάταξης. Για βελτίωση, είναι άλλο κομμάτι, άλλο ερώτημα.

Άρα, αντιλαμβάνομαι ότι οι διατάξεις του σχεδίου νόμου κινούνται προς τη σωστή κατεύθυνση, υπάρχει ένα ερωτηματικό για τους αλιείς, το ακούω και κάποιες προτάσεις για βελτίωση κάποιον διατάξεων. Για να είναι ξεκάθαρο αυτό.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Μετά την ακρόαση όλων των φορέων που έκριναν θετικά το νομοσχέδιο, σχεδόν από όλους, έχουμε πολλά χρόνια να δούμε σε ακρόαση φορέων σε φορολογικό νομοσχέδιο, σε νομοσχέδιο του Υπουργείου Οικονομικών να συμβαίνει αυτό το πράγμα για το καταλαβαίνουμε όλοι. Ειπώθηκε ξεκάθαρα από όλους ότι για πρώτη φορά έρχεται φορολογικό νομοσχέδιο που μειώνει φόρους. Ξεκάθαρα! Αυτό είναι το θετικό κλίμα που εισπράξαμε από τους φορείς.

Να απαντήσω σε έναν - έναν ξεκινώντας από τον κ. Καμπάνη, για την ΠΟΦΕΕ.

Το έκρινε θετικότατο το νομοσχέδιο, όπως σχεδόν όλοι. Για το 9% που μειώνουμε τον αρχικό φορολογικό συντελεστή από το 22% που είναι σήμερα για το πρώτο κλιμάκιο, είπατε να ισχύσει από το 2019 και όχι από το 2020. Να ξέρετε, ότι οι προεκλογικές μας δεσμεύσεις ήταν, ότι όλα αυτά μέτρα που φέρνουμε σήμερα και που φέραμε και με τον ΕΝΦΙΑ τον Αύγουστο μήνα, ήταν για το 2020. Άρα, προεκλογικά εμείς τι πάμε; Ότι φέρνουμε μειώσεις φόρων για εισοδήματα από 1.1.2020.

Αλλά ήρθε ο κ. πρωθυπουργός και έφερε δύο μέτρα από το 2019, ένα χρόνο νωρίτερα, ποιο; Αυτό το 20% του ΕΝΦΙΑ για το 2020 και το 2021 ήταν του 10%-30%, ένα χρόνο νωρίτερα. Και το 24% από το 28% στα νομικά πρόσωπα του φόρου εισοδήματος που θα ισχύει από 1.1.2020 και για το 2021 από το 24% στο 20%, ένα χρόνο νωρίτερα. Άρα, εμείς τηρούμε τις δεσμεύσεις και φέρνουμε όλα τα υπόλοιπα μέτρα, όπως είχαμε εξαγγείλει. Άρα, για τα φυσικά πρόσωπα ισχύει αυτό που είχαμε δεσμευτεί προεκλογικά.

Περαιτέρω μειώσεις των συντελεστών φυσικών προσώπων. Αυτό το κάνουμε ήδη για εισοδήματα από 20.000 € έως 30.000 € το 29% το κάνουμε 28%, για εισοδήματα από 30.000 € έως 40.000 το 37% το κάνουμε 36% και πάνω από 40.000 € το 45% το κάνουμε 44%. Φυσικά, όλα, δεν γίνονται στο πρώτο φορολογικό νομοσχέδιο, ούτε στο πρώτο τρίμηνο της κυβέρνησης όλα τα μέτρα. Έχουμε μπροστά μας τέσσερα χρόνια. Άρα, λίγο υπομονή σίγουρα θα υπάρξουν και νέες μειώσεις.

Εισφορά Αλληλεγγύης - Τέλος Επιτηδεύματος. Θα το πω και στον κ. Ζαννέ, μετά, αλλά απαντώ επειδή ρωτήθηκε τώρα. Πρόθεσή μας είναι να καταργηθούν αυτοί οι δύο φόροι και είναι και στο πρόγραμμά μας. Δηλαδή, στη διάρκεια της πορείας και λαμβάνοντας υπόψη την οικονομική κατάσταση της χώρας, πρόθεσή μας είναι να καταργηθεί και η εισφορά αλληλεγγύης, η οποία τι είναι; Τώρα την λέμε εισφορά αλληλεγγύης, δεν ήταν έτσι. Ήταν ένας έκτακτος φόρος, ήταν έκτακτη η εισφορά αλληλεγγύης, νομοθετήθηκε και θεσμοθετήθηκε το 2011, είχε χρόνο εφαρμογής μέχρι 31/12/2016, ήρθε η Ν.Δ. το 2014 τον μείωσε κατά 30% με συντελεστές 0,7% από το 12.000 € μέχρι τα 20.000 €, για να θυμόμαστε ορισμένοι εδώ πέρα μέσα, από τα 20.000 € μέχρι τα 30.000 € μειώθηκε 1,4% και από κει και πάνω 2,1% κ.λπ..

Κι έρχεται ο ΣΥΡΙΖΑ και τον κάνει ένα νέο μόνιμο φόρο και υπερτριπλασιάζει τους φορολογικούς συντελεστές. Το 0,7% το κάνει 2,2%. Το 1,4% το κάνει 5% και ούτω καθεξής, για να θυμόμαστε. Εμείς λέμε ότι πρόθεσή μας είναι να το καταργήσουμε. Για το τέλος επιτηδεύματος το ίδιο.

Σε ό,τι αφορά στα ηλεκτρονικά βιβλία και στην ηλεκτρονική υπογραφή. Αυτό είναι ένα θέμα που εξετάζουμε. Δεν μπορούσε να μπει τώρα στο φορολογικό νομοσχέδιο. Έχουμε δει τις θέσεις σας, το εξετάζουμε για να δούμε πώς θα το δρομολογήσουμε.

Για τα πρόστιμα τον τροποποιητικών δηλώσεων, έχετε απόλυτο δίκιο. Θα δούμε πώς θα το φέρουμε σύντομα στη Βουλή για να το νομοθετήσουμε. Είναι μία διάταξη που τη βλέπουμε τώρα. Δεν ξέρω αν θα προλάβουμε να τη φέρουμε σε αυτό το νομοσχέδιο, αλλά, σίγουρα, έχετε δίκιο. Δεν μπορούμε να έχουμε πρόστιμο στην τροποποιητική δήλωση που φέρνει φόρο 1 € και 5 € και 10 €, 250 € και 500 €. Αυτό είναι παράλογο και πρέπει να εξορθολογιστεί και νομίζω ότι θα γίνει σύντομα.

Σε ό,τι αφορά στη ζημία ατομικής επιχείρησης, τα πέντε χρόνια. Είπατε ζημιές ατομικής επιχείρησης όταν φορολογείται με τα τεκμήρια διαβίωσης χάνει τη ζημιά. Αυτό είχατε πει. Όταν έχεις σε μία ατομική επιχείρηση ζημία τυγχάνει, επειδή φορολογείται με τα τεκμήρια διαβίωσης. Θα το εξετάσουμε αυτό το θέμα και πολύ σωστά τέθηκε.

Σε ό,τι αφορά στο ΣΕΒ, υπάρχει θετική ανταπόκριση.

Και από το ΣΕΒ τέθηκαν οι ζημίες στα πέντε χρόνια και αυτό είναι μία δέσμευση μας, η οποία θα υλοποιηθεί σε χρόνο μεταγενέστερο. Δεν μπορούν να γίνουν όλα στο πρώτο φορολογικό νομοσχέδιο και είναι εισοδήματα του 2020 που θα φορολογηθούν το 2021. Άρα, αφορούν στον Προϋπολογισμό του 2021. Θα εξεταστεί του χρόνου αυτό το μέτρο.

Όπως και για το Φ.Π.Α. της μεταφοράς προσώπων. Και αυτό τέθηκε από πάρα πολλούς φορείς, από τα αστικά υπεραστικά ΚΤΕΛ, από τους θαλάσσιους μεταφορείς, από την αεροπλοΐα. Και αυτό είναι ένα μέτρο που το εξετάζουμε.

Ο κ. Σπυρόπουλος για το leasing και το factory εισφορά 0,6% στις πιστώσεις leasing και factory. Είδαμε όλες αυτές τις ποσοτικοποιήσεις που κάνατε και έτσι πήραμε την απόφαση και το καταργήσαμε και νομίζω ότι θετικά πράξαμε. Ήταν ένα βάρος στις επιχειρήσεις. Και μάλιστα στις μικρομεσαίες επιχειρήσεις.

Σε ό,τι αφορά στον Σ.Ο.Ε.Λ. και σε αυτά που είπε ο κ. Αλαμάνος. Το χαρακτήρισε «θετικό» και «ανάσα» το πρώτο νομοσχέδιο με μειώσεις φόρων. Αυτά τα είπαμε προηγουμένως, όπως, σχεδόν, όλοι οι φορείς. Για το Φορολογικό Πιστοποιητικό που το μεταφέρουμε για τα πρόστιμα στην αρμόδια Ελεγκτική Αρχή. Ήταν μία σωστή τροποποίηση.

Σε ό,τι αφορά στην Ένωση Παράκτιων αλιέων. Απάντησα προηγουμένως για το τέλος επιτηδεύματος και για το τέλος για τα αλιευτικά πλοία. Απλώς, θα σας διαβάσω το άρθρο 57 και την παρ. 12 και λέει ξεκάθαρα, ότι «με την καταβολή του τέλους εξαντλείται κάθε άλλη φορολογική υποχρέωση των ως άνω προσώπων ή και νομικών προσώπων από κάθε φόρο. εισφορά, τέλος, κράτηση, ή οποιαδήποτε άλλη φορολογικής φύσεως επιβάρυνση, εκτός από την επιβολή της ειδικής εισφοράς αλληλεγγύης για το εισόδημα και την εκμετάλλευση αυτών των πλοίων».

Σε ό,τι αφορά για τη φορολόγηση του σκάφους είναι ξεκάθαρο. Τελεία και παύλα.

**ΔΗΜΗΤΡΙΟΣ ΖΑΝΝΕΣ (Μέλος του Δ.Σ. της Ένωσης Παράκτιων Αλιέων Ελλάδος):** Κύριε Υπουργέ για να γίνει κατανοητό σε εμάς που δεν μιλάμε πολύ με οικονομικούς όρους. Το τέλος επιτηδεύματος φεύγει. Αυτό εννοεί η διάταξη;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας το είπα προηγουμένως. Αυτό σας λέω ότι λέει, ότι «με την καταβολή του τέλους εξαντλείται κάθε άλλη φορολογική υποχρέωση των ως άνω φυσικών και νομικών προσώπων, όσον αφορά στη φορολογία του σκάφους».

**ΔΗΜΗΤΡΙΟΣ ΖΑΝΝΕΣ (Μέλος του Δ.Σ. της Ένωσης Παράκτιων Αλιέων Ελλάδος):** Συγχωρήστε με, γιατί πρέπει να δώσουμε και έναν λόγο στους συναδέλφους και να είμαστε, πλήρως, κατανοητοί. Το τέλος επιτηδεύματος είναι άλλο;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το τέλος επιτηδεύματος αφορά την επιχειρηματική δραστηριότητα του αλιέα. Είναι άλλο πράγμα.

**ΔΗΜΗΤΡΙΟΣ ΖΑΝΝΕΣ (Μέλος του Δ.Σ. της Ένωσης Παράκτιων Αλιέων Ελλάδος):** Ωραία, ωραία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας είπα ότι θα το καταργήσουμε μαζί με την εισφορά αλληλεγγύης. Ξεκάθαρα πράγματα.

**ΔΗΜΗΤΡΙΟΣ ΖΑΝΝΕΣ (Μέλος του Δ.Σ. της Ένωσης Παράκτιων Αλιέων Ελλάδος):** Θα το δούμε αυτό.

Τελικά, κ. Συρμαλένιε, στην ερώτησή σας, ναι έχουμε όλοι επιβάρυνση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είχαν πει από τον ΣΥΡΙΖΑ ότι θα καταργούσαν από την προκαταβολή φόρου, που την πήραν από το 50% και την πήγαν στο 100% και είπαν σε προεκλογική δέσμευσή τους, ότι αν εκλέγονταν ξανά, που ήξερε όλη η Ελλάδα ότι δεν θα εκλέγονταν ξανά, ότι θα το καταργούσαν.

Ο κ. Πατενιώτης. Για την διογκωμένη πολυστερίνη. Μιλήσατε για παραοικονομία. Ότι έρχονται μαύρα τιμολόγια, ότι δεν μπορούμε να ελέγξουμε.

 Αυτά μάλλον, θα τα λέτε για την προηγούμενη κυβέρνηση που κυβέρνησε 4,5 χρόνια, έτσι; ΄Οχι για εμάς που είμαστε τώρα τρεις (3) μήνες. Θα κάνετε υπομονή να δείτε τι θα κάνουμε για αυτό εδώ πέρα. Για την πάταξη της φοροδιαφυγής, όχι μόνον για την παραοικονομία που λέτε εδώ για πλαστά εικονικά και όλα αυτά εδώ πέρα για την φοροαποφυγή, αλλά και για το λαθρεμπόριο και όλα αυτά. Θα μας κρίνετε μετά. Φαντάζομαι, ότι η ερώτηση είναι για την προηγούμενη κυβέρνηση που κυβέρνησε 4,5 χρόνια και δεν έκανε απολύτως τίποτα για όλα αυτά.

Συνεχίζουμε λοιπόν. Ο κ. Παλλαντζάς Στέφανος. Εικονικά τιμολόγια.

Κύριε Παλλαντζά, ποιος είναι; Μάλλον δεν είχα την απαίτηση αλλά,μάλλον, δεν γνωρίζετε από ελεγκτική διαδικασία. Μηχανικός είπατε ότι είστε;

Δεν μπορεί να κάνεις εικονικά τιμολόγια σε αυτό το μέτρο. Δεν υπάρχει περίπτωση διότι, για να κάνεις πρέπει να έχεις όφελος και όφελος δεν μπορείς να έχεις και παίρνω το παράδειγμα των 1000 ευρώ που είπατε.

Πηγαίνω σε έναν υδραυλικό, κόβω 1000 ευρώ τιμολόγιο, 24% του ΦΠΑ, πρέπει να πληρώσω με ηλεκτρονική πληρωμή τα 1000 ευρώ και τα 240 που είναι ο ΦΠΑ, τα 1240 ευρώ για να κερδίσω τι; Από τα 1000 ευρώ της καθαρής αξίας 400 ευρώ το 40%, να την πάρω ισόποση σε 4 χρόνια.

Άρα, να δώσω εγώ 1240 ευρώ με ηλεκτρονική πληρωμή που μπορεί στα εικονικά να μου το γυρίσει πίσω το χιλιάρικο αλλά, τα 240 ευρώ για να τα πάρω τον πρώτο χρόνο 100, τον δεύτερο χρόνο 200 και τον τρίτο χρόνο να πάρω τα 60 ευρώ γιατί τα 40 τα χάνω, τώρα ποιος θα το κάνει αυτό; Να κερδίσω, να δώσω 240 τώρα, σήμερα, να τα κλείσω στον τρίτο χρόνο. Σας το διαβεβαιώ πως αυτό δεν γίνεται.

Πάμε στο ίδιο μέτρο, όμως. Γιατί κατεβάσαμε τις 48.000 ευρώ, την παροχή υπηρεσίας στα 16.000 ευρώ. Μετά από την διαβούλευση είδαμε ότι, είναι υπερβολικό το ποσόν αυτό για την παροχή υπηρεσίας διότι, εάν κάνει κάποιος παροχή υπηρεσίας 48.000 ευρώ σε ενεργειακή, λειτουργική και αισθητική αναβάθμιση πρέπει να κάνει τουλάχιστον, 240.000 ευρώ σε υλικά αξίας, ανακαίνιση. Άρα, ήταν πολύ μεγάλο το λάβαμε υπόψη για αυτό το κατεβάσαμε στα 16.000 ευρώ. Από την διαβούλευση προέκυψε, καταργούμε αυτήν την παράγραφο μέσα που είχε να χάνεις και το 5% από το εισόδημα των δαπανών που μειώνει από το εισόδημα, από την εκμίσθωση ακινήτου.

Μετά την διαβούλευση προέκυψε και αυτό γιατί λάβαμε αρκετά πράγματα από την διαβούλευση, αυτό που είπατε, κύριε Αλεξιάδη, ότι δεν λάβαμε υπόψη και η διαβούλευση και η δημόσια διαβούλευση πρόλαβε και έγινε πάνω από 10 ημέρες και λάβαμε υπόψιν τις παρατηρήσεις και τις θέσεις αυτών που μπήκαν να τις κάνουν στην διαβούλευση και τροποποιήσαμε μάλιστα 16 άρθρα.

Μετά, με τους φορείς κάναμε διαβούλευση. Τώρα το δημόσια διαβούλευση, δεν γνωρίζω τι εννοείτε; Να βγαίνουμε στην πλατεία Συντάγματος; Όχι.

Εμείς το κάναμε αυτό με όλους τους φορείς. Τους είδαμε όλους έναν έναν. Δεν υπάρχει κάποιος που να μην είδαμε.

Τους εργαζόμενους, κύριε Αλεξιάδη, θα τους δει ο κ. Βούτσης σε επόμενο νομοσχέδιο. Εμείς για αυτά που κάναμε για τους εργαζόμενους που είναι μόνον θετικά μέτρα; Πάντως, εργαζόμενους πωλητές που ενδιαφέρει αυτό για την εταιρική χρήση των αυτοκινήτων τους είδαμε δύο και τρεις φορές. Βελτιώσαμε το μέτρο διότι, μέτρο φορολογικό χωρίς κλίμακα προοδευτική, δεν έχουμε δει στη ζωή μας. Ήταν το μοναδικό. Υπήρχε ένα λάθος, η εισφορά αλληλεγγύης. Το 11 που το διόρθωσαν το 12 και ήταν το δικό σας μέτρο αυτό εδώ πέρα, με την εταιρική χρήση των αυτοκινήτων. Χωρίς προοδευτική κλίμακα δεν υπάρχει πουθενά στον κόσμο, νομίζω.

Κύριε Πρόεδρε, νομίζω ότι έχω απαντήσει σχεδόν σε όλα, έχω εδώ τον κ. Βασιλάκη πιο κάτω, το 40.000 όπως είπα και προηγουμένως, δεν το πήραμε τυχαία το νούμερο. Είδαμε τι συμβαίνει στις ευρωπαϊκές αγορές και έτσι το πήραμε αλλά, τα 40 χιλιάρικα, είπατε ότι η αγορά έξω είναι 50.000 ευρώ. Δεν μπορεί να είναι 50.000 ευρώ διότι, μόνον το ΦΠΑ είναι 9.600 ευρώ. Δηλαδή, 50.000 είναι μόνον το ΦΠΑ συν τα τέλη ταξινόμησης, νομίζω ότι είναι πάνω από 60.000 ευρώ.

Θεωρήσαμε ένα λογικό νούμερο για ένα υβριδικό αυτοκίνητο, ένα καθαρό αυτοκίνητο. Αυτήν την πρόταση που κάνετε, όμως ,να μην υπάρχει αυτός ο κόφτης, να μπει και ένας για τα αυτοκίνητα με λιανική τιμή πάνω από 40.000 ευρώ, να υπάρχει μία μείωση κατά 50% αλλά, περιμένω και την πρόταση της αξιωματικής αντιπολίτευσης. Θέλω να ακούσω και μια πρόταση εδώ πέρα μέσα και όχι μόνον κριτική σε ένα νομοσχέδιο που έχει μόνον θετική ανταπόκριση στην κοινωνία και στους φορείς.

 Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Υπουργός.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κ. Πρόεδρε. Θα ήθελα να προσθέσω κάτι που το θεωρώ σημαντικό. Επειδή, δεν λειτουργούμε εν κενό και κάθε υπεύθυνη πολιτική ηγεσία στο Υπουργείο Οικονομικών θα πρέπει αυτά να τα συνεκτιμά. Υπάρχουνε πάρα πολλοί ανοιχτοί φάκελοι, που άφησαν προηγούμενες κυβερνήσεις, σε ότι αφορά δυνητικές παράνομες κρατικές ενισχύσεις. Συνεπώς και ανακτήσεις. Υπάρχουν φάκελοι που αφορούν το Σκαραμαγκά, τη ΛΑΡΚΟ, τη ναυτιλία, για την οποία συζητάμε και αυτοί οι φάκελοι αφέθηκαν ανοιχτοί και από την προηγούμενη Κυβέρνηση. Βεβαίως, όχι ακριβώς ανοιχτοί, διότι έχω στην κατοχή μου μία σειρά από emails, λίγο πριν από τις εκλογές, που υπήρχαν κάποιες δεσμεύσεις και αν προκληθώ μπορεί να τα δώσω, σε ότι αφορά ακόμα και το χώρο σας, σε ότι αφορά την ιδιωτικοποίηση φορέων, που κάποιοι πήγαιναν στα εργοστάσια και λέγανε «δεν θα αποκρατικοποιηθούν», βλέπετε ΛΑΡΚΟ, γραπτώς e-mail από τον προηγούμενο Υπουργό και ούτω καθεξής.

Εδώ, συνεπώς, στο κομμάτι, το οποίο μιλάμε στη ναυτιλία, υπάρχει από την Ευρωπαϊκή Επιτροπή έγγραφο 18.12.2015 Κυβέρνηση ΣΥΡΙΖΑ. Κατευθυντήριες γραμμές για τις κρατικές ενισχύσεις στον τομέα των θαλάσσιων μεταφορών. Πλήρη αλληλογραφία της προηγούμενης Κυβέρνησης με την DIGICOM σε ότι αφορά στα θέματα που έχουν ενσωματωθεί στο παρόν νομοσχέδιο και αυτά στα οποία μίλησε ο κ. Βεσυρόπουλος. Είναι σύσταση, θέλω να είμαι πολύ ακριβής, 33828/2002 του ε΄, από εκεί προέρχεται και είναι 18.12.2015. Η προηγούμενη Κυβέρνηση, συνεπώς, έπρεπε να αντιμετωπίσει το θέμα και έχει στείλει μία σειρά από επιστολές και emails. Τι ζητήθηκε; Ζητήθηκε, με αυτή την απόφαση, από τη χώρα μας να κάνουμε αλλαγές στον τρόπο φορολόγησης αλιευτικών και ρυμουλκών πλοίων ώστε να αποτραπεί η έναρξη των διαδικασιών που προβλέπονται για τις κρατικές ενισχύσεις και τις ανακτήσεις αυτών.

Αυτές οι διατάξεις συνεπώς διασφαλίζουν ότι το πλαίσιο του ελληνικού συστήματος για τη φορολογία χωρητικότητας, του 1975 που είπατε πολύ σωστά, καθίσατε συμβατό με την Ευρωπαϊκή νομοθεσία και αποφεύγουμε, εκτιμούμε τη διαδικασία κυρώσεων της Ευρωπαϊκής Επιτροπής κατά της χώρας μας. Είναι μία ενδιάμεση λύση σε ένα πλαίσιο διαβούλευσης με την Ευρωπαϊκή Επιτροπή ώστε να είμαστε συνεπείς με την Ευρωπαϊκή νομοθεσία περί ανταγωνισμού, αλλά και ταυτόχρονα να εξασφαλίσουμε ότι αυτές οι συγκεκριμένες επαγγελματικές ομάδες τις οποίες εκπροσωπείται δεν θα υπαχθούν στον κοινό εταιρικό φόρο με δραματική αύξηση της φορολογικής επιβάρυνσης.

Άρα, εκτιμούμε ότι κατοχυρώνουμε τόσο τη διατήρηση ανταγωνιστικότητας των ελληνικών λιμανιών στις υπηρεσίες ρυμούλκησης, όσο και της προστασίας πράγματι μίας ευάλωτης επαγγελματικής κατηγορίας, αυτής των αλιέων. Άρα, για να έχουμε μία πλήρη εικόνα, 2015 απόφαση της Ευρωπαϊκής Επιτροπής για δυνητικές παράνομες κρατικές ενισχύσεις. Απανωτές επικοινωνίες με την προηγούμενη ελληνική Κυβέρνηση, τελευταίο email, όλος τυχαίος, 1η Ιουλίου 2019, με συγκεκριμένες δεσμεύσεις. Εμείς ερχόμαστε να κλείσουμε φακέλους, με τον καλύτερο δυνατό τρόπο για την Ελληνική κοινωνία.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ, κ. Υπουργέ. Το λόγο έχει ο κ. Θεοτοκάτος, Πρόεδρος της Ανώτατης Συνομοσπονδίας Πολυτέκνων Ελλάδος (ΑΣΠΕ).

**ΒΑΣΙΛΕΙΟΣ ΘΕΟΤΟΚΑΣ (Πρόεδρος της Ανώτατης Συνομοσπονδίας Πολυτέκνων Ελλάδος (ΑΣΠΕ)):** Ευχαριστώ, κ. Πρόεδρε. Σε ότι αφορά στο θέμα του αφορολογήτου. Δεν ζητάμε να έχουμε την ειδική φροντίδα που λέει το άρθρο 21 του Συντάγματος, αυτή ξεχάστε την, γιατί δεν την λογαριάζεται κάνεις. Τι ζητάμε; Ζητάμε να έχουμε την αντιμετώπιση που έχουν και οι άγαμοι, όπως μεταχειρίζεται τους αγάμους να μεταχειρίζεστε κατά τον ίδιο τρόπο και αυτόν που έχει 4, 5, 14 προστατευόμενα παιδιά.

Το όριο της φτώχειας δεν το λέμε εμείς, το λέει η στατιστική υπηρεσία, είναι 4.781 ευρώ. Αυτό το όριο προσαυξάνεται κατά 50% για τη σύζυγο και κατά 30% για κάθε προστατευόμενο παιδί κάτω των 14 ετών και 50% άνω των 14 ετών.

Εμείς τι σας ζητάμε; Καθιερώστε τα όρια της φτώχειας ως αφορολόγητα. Είναι δυνατόν να κυνηγάτε τους πολύτεκνους για να πληρώνουν φόρο εισοδήματος για τα ποσά που είναι κάτω από τα όρια της φτώχειας; Δεν ζητάμε εμείς να μας ευνοήσετε, παρότι όλοι λέτε ότι υπάρχει δημογραφικό πρόβλημα και κανείς δεν σκοτίζεται επ’ αυτού.

Συνεπώς, θα πρέπει να μας δώσει ο κύριος Υπουργός των Οικονομικών μία απάντηση, γιατί δεν καθιερώνει ως αφορολόγητα τα όρια της φτώχειας; Αλλά τέτοια απάντηση δεν πρόκειται να την πάρουμε, γιατί η φιλοσοφία του νομοσχεδίου είναι το πώς θα ευνοήσει τους άγαμους σε βάρος αυτών που έχουν παιδιά και μάλιστα τρία, τέσσερα, πέντε, έξι, επτά, οκτώ παιδιά και πάνω, όσο περισσότερα έχεις τόσο χειρότερο είναι για σένα. Φορολογείσαι αγρίως αν έχεις 7, 8, 10 παιδιά, διότι όταν έχετε το αφορολόγητο χωρίς παιδιά στα 8.695, με βάση αυτό το αφορολόγητο τι θα πρέπει να πείτε για αυτόν που έχει τέσσερα; Αυτός που έχει τέσσερα, σύμφωνα με αυτά που λέει η Στατιστική Υπηρεσία στα όρια της φτώχειας, πρέπει να έχει 16.500 αφορολόγητο. Εσείς θα του πάρετε φόρο για τις 5-6 χιλιάδες που είναι κάτω από τα όρια της φτώχειας. Είναι κράτος αυτό, το οποίο λέει ότι έχει και δημογραφικό πρόβλημα;

Δεν μας έδωσαν ποτέ οι Υπουργοί των Οικονομικών από τότε που εγκαινίασε αυτή την τακτική να εξομοιώνει τους τους πολύτεκνους με τους άγαμους, την εποχή του Στουρνάρα, όλες οι κυβερνήσεις οι μετέπειτα ακολούθησαν το δόγμα Στουρνάρα, ούτως ώστε να κυνηγάμε αυτούς που έχουν παιδιά και από την άλλη να λέμε ότι έχουμε πρόβλημα. Είναι δυνατόν να λεγόμαστε ότι είμαστε και κράτος σοβαρό; Ποιος θα μας πάρει στα σοβαρά, όταν σε αυτό το απλό πράγμα δεν δίνει καμία πειστική απάντηση κανένας Υπουργός των Οικονομικών, γιατί το κάνει;

Και να πω και κάτι άλλο: Έχετε 12.000 αφορολόγητο για την εισφορά αλληλεγγύης. Αυτή έχει ο άγαμος και αυτός που έχει 7, 8, 10 προστατευόμενα παιδιά, το ίδιο αφορολόγητο; Το ίδιο αφορολόγητο, ρωτάω. Αυτό αντέχει στη λογική; Δεν ζητάμε ειδική μεταχείριση. Τουλάχιστον οι πολύτεκνοι να έχουν τη μεταχείριση που κάνετε στους άγαμους, όχι να τους υποχρεώνετε να πληρώνουν και φόρους, για τα εισοδήματα που είναι κάτω από το όριο της φτώχειας και για το οποίο δεν πρόκειται ποτέ να πάρω απάντηση είτε τον Υπουργό είτε τον Υφυπουργό. Απάντηση δεν θα πάρουμε. Το λέω για να το ξέρετε και όλοι οι άλλοι που δεν το γνωρίζετε. Λοιπόν, όρια φτώχειας αφορολόγητα. 4.781 συν 50% για τη σύζυγο συν 50% για κάθε παιδί προστατευόμενο άνω των δεκατεσσάρων και 30% κάτω των δεκατεσσάρων και έτσι τουλάχιστον να μένουμε και εμείς με την εντύπωση ότι μας αντιμετωπίζετε όπως αντιμετωπίζετε τους άγαμους, σε μία χώρα που έχει καταντήσει γηροκομείο.

Ευχαριστώ πάρα πολύ για την ανοχή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε.

Ο κ. Υπουργός έχει το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα απαντήσουμε συμπληρωματικά με τον κ. Υφυπουργό.

Πρώτα από όλα να σας πω ότι η πολιτική δεν γίνεται με εντυπώσεις. Είπατε «να κερδίσουμε τις εντυπώσεις». Η πολιτική γίνεται με ουσία και γίνεται με πράξεις και θα διαπιστώσετε και επιπλέον πράξεις το επόμενο χρονικό διάστημα, για την κατηγορία που εκπροσωπείτε.

Δεύτερη παρατήρηση. Εμείς δεν θέλουμε να δημιουργήσουμε κοινωνικό αυτοματισμό. Η πολιτική μας είναι μη ταξική, το έχουμε πει δεν έχει ταξικό πρόσημο, θα βοηθήσουμε όλη την κοινωνία, αλλά θα δώσουμε ιδιαίτερη σημασία στα χαμηλότερα και τα μεσαία εισοδηματικά στρώματα και σε ευάλωτες κοινωνικές ομάδες.

Τρίτη παρατήρηση, για να μπει επί της ουσίας του θέματος ο κ. Υφυπουργός. Μιλήσατε για τη διεύρυνση της φορολογικής βάσης και εδώ είναι ένα πολύ ενδιαφέρον στοιχείο, το οποίο θεωρώ ότι μπορούμε να συζητήσουμε με άνεση και μαζί σας και με τους συναδέλφους Βουλευτές. Πώς διευρύνεις τη φορολογική βάση; Ο ένας τρόπος είναι να μειώσεις το αφορολόγητο. Επιλογή της σημερινής κυβέρνησης, σε αντιδιαστολή με την προηγούμενη κυβέρνηση, που μείωσε μία φορά το αφορολόγητο και κινδυνέψαμε να μειωθεί δεύτερη φορά το αφορολόγητο, αλλά μία φορά μειώθηκε, από την προηγούμενη κυβέρνηση, για πρώτη και μοναδική φορά μέσα στα μνημόνια, είναι να μη μειωθεί το αφορολόγητο. Ίσα-ίσα που με τα τέκνα ενισχύεται.

Δική μας επιλογή είναι να πάμε να διευρύνουμε τη φορολογική βάση με τρεις τρόπους. Ο πρώτος τρόπος είναι με τις ηλεκτρονικές συναλλαγές. Παγκοσμίως οι ηλεκτρονικές συναλλαγές είναι ένα κομβικό στοιχείο να διευρύνει στη φορολογική βάση μειώνοντας τη φοροδιαφυγή. Ο δεύτερος τρόπος είναι με τις αντικειμενικές αξίες και την ακίνητη περιουσία. Σας προϊδεάζω, θα το έλεγα το μεσημέρι στην τοποθέτηση μου, αλλά αφού είστε εδώ ας το ακούσετε και εσείς, ότι η άσκηση, την οποία θέλουμε να ολοκληρώσουμε τον Μάιο, το εκτιμούμε ότι θα ενταχτούν περισσότερο από 3000 επιπλέον ζώνες στο σύστημα αντικειμενικού προσδιορισμού, οι οποίες και θα προστεθούν ως υφιστάμενες 10.216 ζώνες. Όλες αυτές οι ζώνες είναι εντός σχεδίου πόλεως, ενώ αναπροσαρμογή της προσέγγισης θα υπάρξει και για τις εκτός σχεδίου πόλης περιοχές.

Άρα, διευρύνουμε την γκάμα έτσι ώστε να μειώσουμε τη φορολόγηση αυτών των πολιτών που επί χρόνια πληρώνουν. Η τρίτη κατηγορία που εμείς επιλέγουμε, είναι η ορθολογική φορολόγηση αυτών που δεν πληρώνουν και χρησιμοποιούν υπηρεσίες όπως είναι η Airbnb. Άρα, είναι κρίσιμο σημείο να διευρύνουμε τη φορολογική βάση και στη διεύρυνση φορολογικής βάσης θα ήθελα να ακούσω προτάσεις, εκτός αυτής που επέλεξε η προηγούμενη κυβέρνηση της μείωσης του αφορολόγητου και εδώ είμαστε με ανοιχτά αυτιά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε των Πολυτέκνων με όλο το σεβασμό, πρώτον δεν υπάρχει αφορολόγητο αλλά έτσι ακούγεται στον κόσμο καλύτερα. Είναι μείωση φόρου θα το λέμε εντός εισαγωγικών αφορολόγητο γιατί ακούγεται καλύτερα. Το είχαμε στα 9545 € για να θυμούνται γιατί κάποιοι ξεχνούν πάρα πολύ εύκολα. Ήλθε προεκλογικά το 2015 ο ΣΥΡΙΖΑ έταξε 12.000 €, έβαλαν την κόκκινη γραμμή στα 9.000 ευρώ και αν πέσει κάτω από τα 9.000 τότε ο πρώην Υπουργός κ. Τσακαλώτος θα παραιτούνταν από την κυβέρνηση, το πήγαν 8.636, έκαναν δεύτερη μείωση 5.681 για να θυμόμαστε και κάτω από τη συντριβή των ευρωεκλογών και εθνικών εκλογών που ερχόταν έχουν αναιρέσει το μέτρο. Αυτή είναι η διαφορά.

Φέραμε μετά την τρύπα όπως είπε και ο κ. Υπουργός και χτες στην Επιτροπή ότι βρήκαμε κενό 1 δισ. ευρώ για το 2020 και νομοθετούμε τώρα για 1 δισ. 200 εκατ.. Μας έλεγαν ότι για να πάρετε αυτά τα μέτρα θα καταργήσετε το αφορολόγητο, θα το μειώσετε το αφορολόγητο. Όχι μόνο δεν μειώνουμε το αφορολόγητο αλλά το αυξάνουμε. Ξεκάθαρα πράγματα. Τι συνέβαινε μέχρι σήμερα; Μέχρι σήμερα αφορολόγητο είχαν μέχρι τα τρία παιδιά. Άρα, εσείς είχατε κάθε λόγο να λέτε αυτά που λέτε σήμερα. Μέχρι τα τρία παιδιά είχαν μόνο οι τρίτεκνοι και εσείς ήσασταν εκτός πεδίου εφαρμογής των μέτρων μέχρι σήμερα.

 Τι κάνουμε εμείς; Βάζουμε τα τέσσερα παιδιά και μετά από κει και πέρα βάζουμε όλα τα παιδιά χωρίς τον κόφτη του 20 € ανά χιλιάδα πάνω από τα 12.000 €, δηλαδή για κάθε παιδί 220 € μείωση φόρου ανεξαρτήτως των τέκνων. Επειδή είπατε 14 τέκνα, εγώ έχω εδώ πέρα τα στοιχεία, δεν υπάρχουν 14 τέκνα, αλλά υπάρχει μια οικογένεια με 13 τέκνα, υπάρχουν 6 με 12, 16 με 11, 21 με 10 και ούτω καθεξής. Τα ξέρετε καλύτερα από μένα.

Εμείς τι κάνουμε; Γιατί εξομοιώνετε τώρα τον άγαμο με τους πολύτεκνους και αυτό είναι τραγικό λάθος, 8.636 ο άγαμος, 9.000 ο έγγαμος με ένα παιδί, 10.000 με δύο παιδιά, 11.000 με τρία παιδιά, 12.000 με 4 παιδιά, 13.000 με 5 παιδιά, 14 με 6 και ούτω καθεξής, 21.000 με τα 13 παιδιά. 220 € μείωση φόρου για κάθε παιδί, γιατί στηρίζουμε την οικογένεια, στηρίζουμε την πολύτεκνη οικογένεια για να μη δημιουργούνται εντυπώσεις. 8636 € ο άγαμος, μέχρι 21.000 € γιατί τα παιδιά είναι 13 και αν ήταν 14 θα πηγαίναμε 22.000 €, με 15 παιδιά 23.000 €, έως και 21.000 € εντός εισαγωγικών αφορολόγητο για τους πολύτεκνους. Αν λάβετε υπ' όψιν αυτά τα έγγραφα που μου δώσατε για το εισόδημα της φτώχιας, μου τα φέρατε στο γραφείο, γιατί προηγουμένως ειπώθηκε ότι δεν είδαμε τους θεσμικούς φορείς. Τους είδαμε όλους τους θεσμικούς φορείς και σας είδαμε και σας. Έτσι δεν κύριε Πρόεδρε;

Συναντηθήκαμε στο γραφείο μου. Ήρθατε από το γραφείο για τις θέσεις αυτές, όχι «περάσατε από το γραφείο». Από το γραφείο δεν ήρθατε για καφέ. Ήρθατε ως θεσμικός φορέας και μου δώσατε εδώ τα όρια της φτώχειας και συγκλίνουν σχεδόν απόλυτα με αυτά τα νούμερα που είπα προηγουμένως. Παίρνετε σήμερα την απάντηση με την κατάθεση του νομοσχεδίου. Σας ευχαριστώ πολύ, κύριε Πρόεδρε.

**ΣΤΑΥΡΟΣ ΕΛ. ΚΑΛΟΓΙΑΝΝΗΣ (Πρόεδρος της Επιτροπής)**: Σε αυτό το σημείο ολοκληρώθηκε η συζήτηση, η ακρόαση φορέων. Πιστεύω ότι δόθηκαν πολύ πειστικές εξηγήσεις από την πλευρά του Υπουργείου Οικονομικών. Ευχαριστούμε και τον κ. Υπουργό και τον κ. Υφυπουργό και όλους τους παρισταμένους. Συνεδριάζουμε στη 13.00΄.

Λύεται η συνεδρίαση. Ευχαριστούμε πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Γεώργιος Αμανατίδης, Γεώργιος Αμυράς, Μανούσος – Κωνσταντίνος Βολουδάκης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Σπυρίδων – Παναγιώτης (Σπήλιος) Λιβανός, Θεόδωρος Ρουσόπουλος, Βασίλειος – Πέτρος Σπανάκης, Τρύφων Αλεξιάδης, Ιωάννης Γκιόλας, Αλέξανδρος Τριανταφυλλίδης, Χαράλαμπος (Χάρης) Μαμουλάκης, Αθανάσιος (Θάνος) Μωραΐτης, Θεόφιλος Ξανθόπουλος, Αικατερίνη Παπανάτσιου, Μιλτιάδης Χατζηγιαννάκης, Γεώργιος Αρβανιτίδης, Μιχαήλ Κατρίνης, Κωνσταντίνος Χήτας και Κρίτων – Ηλίας Αρσένης.

Τέλος και περί ώρα 11.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**